Sedekah vs Rasuah: Di Mana Bezanya?

Sedarkah kita, apa saja definisi yang berlegar di fikiran anda sama ada bantuan, sedekah, hadiah, pertolongan atau sebagainya, jika ia tidak kena pada waktunya, mungkin akan dikategorikan sebagai rasuah?

Definisi rasuah boleh ditakrifkan sebagai satu perbuatan tidak jujur yang dilakukan oleh seseorang yang mempunyai kedudukan yang berkuasa, untuk mencapai keuntungan peribadi.

Contoh fenomena rasuah termasuk memberi dan menerima rasuah dan hadiah yang tidak sesuai, transaksi politik, manipulasi keputusan pilihan raya, pemindahan wang, pengubahan wang haram, menipu pelabur dan lain-lain.

Islam sentiasa menerapkan nilai nilai murni dalam hidup setiap insan. Islam sentiasa mengajar kita untuk berbuat baik dengan semua orang terutama saudara sesama Islam. Tidak sempurna iman seorang Muslim itu jika dia tidak menyayangi saudaranya seperti dia menyayangi dirinya sendiri.

Sedekah sebenarnya mempunyai maksud yang cukup luas dalam Islam. Secara mudahnya, ia didefinisikan sebagai pemberian seseorang kepada orang lain yang memerlukan dengan tujuan untuk mendekatkan diri kepada Allah SWT, sama ada pemberian itu ditujukan kepada fakir miskin, sanak saudara mahupun untuk kepentingan fisabilillah.

Dengan kata lain, sedekah itu adalah pemberian yang bebas, tiada jumlah atau barang yang ditentukan melalui pemberian ini.

Penerima yang biasanya serba kekurangan seperti fakir miskin atau anak yatim akan gembira dengan pemberian tersebut.

Maka si pemberi pula hanya mengharapkan pahala yang berlipat ganda tanpa memikirkan apa-apa lagi selepas pemberian itu dilakukan.

Secara jelas dan mudahnya, rasuah pula adalah pemberian sama ada dalam bentuk harta atau manfaat tertentu yang bertujuan untuk memperolehi sesuatu yang bukan haknya atau menzalimi hak pihak lain.

Rasuah adalah jenayah dalam bentuk penyalahgunaan jawatan yang diamanahkan untuk kepentingan peribadi, saudaranya atau ‘kroninya.’

Rasuah juga merangkumi kesalahan mengemukakan tuntutan palsu, memberi atau menawarkan rasuah, meminta atau menerima rasuah, sama ada dalam bentuk  wang, hadiah, derma, komisen, diskaun, apa-apa harta atau perkhidmatan sebagai balasan untuk mendapatkan sesuatu di luar saluran sah di sisi undang-undang.

Punca utama rasuah dalam masyarakat adalah berikutan ketamakan peribadi. Manusia mempunyai sifat semula jadi dengan motif pemilikan, jadi punca rasuah kadang-kadang disebabkan oleh keinginan sesetengah orang terhadap wang dan kuasa secara mutlak, tanpa mengambil kira sempadan moral.

Selain itu, kesedaran yang rendah iaitu kurang kesedaran dan ketiadaan keberanian dalam kalangan manusia untuk menangani rasuah.

Tidak terkecuali, ada di antara mereka yang menutup mata atau berdiam diri terhadap rasuah, yang mendorong perasuah untuk lebih meneruskan kerja mereka, di samping kewujudan persekitaran budaya yang menggalakkan dan membenarkan rasuah.

Dalam sesetengah persekitaran, mengelak daripada tanggungjawab dan keupayaan untuk mencapai keuntungan peribadi melalui cara yang tidak sah boleh dilihat sebagai sikap yang ‘mengagumkan’.

Dalam Akta Kesalahan Pilihan Raya 1954, telah jelas dan diterangkan secara terperinci, rasuah ketika menjelang pilihan raya, memberi dengan tujuan, untuk mendapatkan balasan, itu adalah tergolong dan didefinisikan sebagai rasuah.

Apa sahaja yang didefinisikan oleh seseorang, itu hak masing-masing, namun menurut akta, ia merupakan suatu kesalahan.

Untuk memenangi pilihan raya, terdapat segelintir ahli politik memberikan sogokan kepada pengundi-pengundi dengan apa definisi pun, seperti sedekah, hadiah dan sebagainya, dengan tujuan orang yang menerimanya itu mengundi calon-calon mereka yang mana seringkali dilakukan secara tertutup, terbuka mahupun bersumpah.

“Perkara sedemikian adalah tidak baik, bukan sahaja dari segi undang-undang, tetapi daripada sudut agama. Begitu juga dalam agama Islam, kita tidak boleh melanggar undang-undang,” kata Presiden Persatuan Pemeriksa FRAUD Bertauliah – Malaysia Chapter, Datuk Seri Akhbar Satar.

Oleh yang demikian, jika sesuatu yang diberikan menjelang pilihan raya, ia dikategorikan sebagai rasuah.

“Sesungguhnya kebinasaan umat-umat sebelum kamu adalah jika orang yang terhormat daripada mereka mencuri, mereka membiarkannya, tetapi jika orang bawahan mereka mencuri, mereka potong tangannya. Demi Zat yang jiwaku ada di tangan-Nya, seandainya Fatimah binti Muhammad mencuri, nescaya akan aku potong tangannya!” (HR Tirmidzi, No. 1430, Sahih)

Seringkali sewaktu pemberian yang dilakukan oleh parti politik menjelang pilihan raya, sama ada secara terus terang atau sulit tentunya ada sesuatu yang terselindung apalagi apabila ada kata, “Jangan lupa undi kami.”

Apabila kata-kata sebegitu terkeluar kepada para pengundi, itulah menjadi sesuatu yang tidak kena dan tentunya ia menyalahi undang-undang Akta Kesalahan Pilihan Raya 1954 dan Akta Pembiayaan Politik.

Islam menganggap rasuah sebagai salah satu perkara yang merosakkan. Islam melarang rasuah, kerana ia dikemukakan untuk balasan yang mesti dibayar, dan dalam kembali kepada perbuatan dusta, maka hendaklah ditinggalkan rasuah dan menjauhinya.

Semua sedia maklum bahawa amalan rasuah memberi kesan yang buruk, bukan sahaja kepada individu bahkan juga terhadap masyarakat dan negara.

Antara kesan buruk kepada individu ialah seperti kejatuhan moral atau maruah, kehilangan pekerjaan, hilang kepercayaan masyarakat dan sebagainya.

Manakala antara kesan buruk rasuah terhadap masyarakat dan negara ialah seperti mengakibatkan ketidakadilan disebabkan menafikan hak-hak orang tertentu, melindungi dan menggalakkan jenayah, menjejaskan kecekapan dan integriti pentadbiran, menjejaskan sosial serta kestabilan politik dan keselamatan, menurunkan mutu dan kualiti kerja dan sebagainya.

Seseorang itu mengetahui bahawa rasuah dilarang oleh agama dan undang-undang, tetapi dilakukan juga kerana matanya dikaburi oleh harta duniawi, imbuhan dan ganjaran yang banyak.

Begitu juga ia dilakukan akibat tekanan hidup seperti terlalu banyak hutang dan kurang bijak dalam gejala rasuah.

Hakikatnya, mereka yang melakukan rasuah didorong oleh sifat tamak untuk hidup mewah, menjana pendapatan lebih dan ingin hidup senang dan mudah. Rasuah menimbulkan banyak masalah serius dalam pembangunan ekonomi.

Sesungguhnya rasuah tidak pernah menjanjikan kesenangan yang sebenar walaupun kita beroleh keuntungan yang sangat besar daripadanya. Ketahuilah, hasil yang diperolehi melalui rasuah adalah haram dan tidak berkat.

Sanggupkah kita memberi makan dan minum kepada anak isteri serta keluarga kita daripada sumber yang haram? Ingatlah, memakan makanan daripada sumber yang haram maka nerakalah lebih utama baginya, sebagaimana hadis Rasulullah SAW:

عن جابر ابن عبدالله رضى الله عنه، أن النبى صلى الله عليه وسلم قال: لايدخل الجنة لحم نبت من سحت، النار أولى به

Daripada Jabir bin Abdullah radiallahuanhu, bahawasanya Nabi SAW bersabda: “Tidak akan masuk syurga daging yang tumbuh daripada yang haram, api neraka lebih utama baginya.” (HR Ahmad, No. 14032, Sahih)

Realitinya, rasuah tidak sesekali akan berlaku jika seseorang itu berpegang teguh kepada ajaran agama, sentiasa memantapkan keimanan dan ketakwaan serta takut kepada Allah SWT walaupun berpeluang untuk melakukannya.

وَلَا تَأۡكُلُوٓاْ أَمۡوَٲلَكُم بَيۡنَكُم بِٱلۡبَـٰطِلِ وَتُدۡلُواْ بِهَآ إِلَى ٱلۡحُڪَّامِ لِتَأۡڪُلُواْ فَرِيقً۬ا مِّنۡ أَمۡوَٲلِ ٱلنَّاسِ بِٱلۡإِثۡمِ وَأَنتُمۡ تَعۡلَمُونَ

“Dan janganlah kamu makan harta orang lain antara kamu dengan jalan yang batil, dan janganlah kamu menghulurkan harta kamu memberi rasuah kepada hakim-hakim supaya kamu dapat mengambil sebahagian daripada harta orang dengan cara berbuat dosa padahal kamu mengetahui salahnya.” (Al-Baqarah: 188)

Hakikatnya, Islam telah mengharmonikan hubungan sesama manusia melalui pelbagai cara termasuklah dengan pemberian hadiah, derma atau sedekah, namun matlamat tidak menghalalkan cara.

Maka, jangan dibiarkan rasuah berselindung atas nama sedekah atau hadiah sehingga tujuan asal pemberian itu menjadi satu jenayah yang perlu dibanteras dengan sesungguhnya.

Atriza Umar
Pegawai Jabatan Komunikasi dan Media
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


SOP daftar masuk ke premis mungkin dimansuhkan

SERI KEMBANGAN – Menteri Kesihatan, Khairy Jamaluddin Abu Bakar berkata, keperluan menggunakan aplikasi MySejahtera sebagai prosedur operasi standard (SOP) daftar masuk ke premis-premis mungkin dimansuhkan.

“Keputusan sama ada meneruskan atau memansuhkan SOP daftar masuk melalui MySejahtera itu akan ditentukan berdasarkan trend jangkitan pandemik Covid-19 serta data mobiliti penduduk dan pengembara apabila sempadan negara dibuka semula 1 April ini.”

Beliau berkata, penentuan berhubung perkara ini akan mengambil masa sekitar sebulan kerana perlu melihat kepada trend semasa.

“Sekiranya trend jangkitan tidak banyak perubahan dengan trend ketika ini, maka kita boleh ‘drop’ fungsi daftar masuk,” katanya selepas melancarkan Majlis Penutup Program Pengurusan Berat Badan Bersepadu Kebangsaan dan ‘World Physical Activity Day’ 2022 pada Rabu.

Khairy berkata demikian ketika diminta mengulas kenyataan Persatuan Perubatan Malaysia (MMA) bahawa sudah tiba masanya amalan mengimbas MySejahtera setiap kali memasuki premis dihentikan ketika negara sedang memasuki fasa Peralihan Ke Endemik mulai 1 April.

“KKM dijangka memuktamadkan rundingan bersama syarikat yang mengendalikan platform perisian aplikasi tersebut dalam tempoh kira-kira sebulan.”

Menurutnya, proses rundingan sedang berjalan ketika ini.

“Namun ia ambil masa sedikit sebab agak teknikal,” katanya yang akan memberikan penjelasan berkenaan perkara itu di Dewan Negara.

Khairy berkata, rundingan itu diadakan setelah KKM menubuhkan Jawatankuasa Rundingan Harga pada tahun lepas, bertujuan melaksanakan rundingan harga perolehan dan pengurusan perkhidmatan aplikasi MySejahtera dengan pihak syarikat untuk tempoh dua tahun, selaras tatacara perolehan kerajaan.

“Perolehan tersebut telah dipersetujui Kementerian Kewangan pada 28 Februari lepas untuk dilaksanakan dan kini proses rundingannya telah dimulakan bagi memastikan ‘due diligence’ dilakukan dalam proses itu serta memelihara kepentingan kerajaan.”

Dalam pada itu, Khairy telah menegaskan bahawa kerajaan tidak pernah menjual aplikasi MySejahtera kepada mana-mana syarikat swasta, dan ia adalah hak milik kerajaan.

Terdahulu, kerajaan telah memansuhkan SOP berkaitan pemeriksaan suhu badan dan buku rekod daftar masuk premis pada 11 Februari lepas.


HAWANA 2022: Pengamal media dirai

MELAKA – Hari Wartawan Nasional (HAWANA) 2022 disambut pada Ahad dengan majlis kemuncak sambutan diadakan di Banda Hilir, Melaka.

Pada majlis yang bertemakan ‘Suara Jelata, Aspirasi Negara’ itu, Perdana Menteri, Datuk Seri Ismail Sabri Yaakob menyampaikan Anugerah Hari Wartawan Nasional (HAWANA 22) kepada Kumpulan Karangkraf, yang diterima Pengerusi Lembaga Pengarah Kumpulan Karangkraf, Datuk Dr Hussamuddin Yaacub.

“Anugerah itu merupakan penghargaan bagaimana wartawan, akhbar dan organisasi media tersebut boleh memberi impak kepada masyarakat,” kata Hussamuddin.

Menurutnya, ini termasuk beberapa siri program dan kempen yang diperkenalkan serta dilaksanakan seperti Rumah Ngaji, kempen World #QuranHour dan #RasuahBusters.

“Pengiktirafan itu juga menunjukkan bahawa apa yang diusahakan selama ini bukan setakat menyampaikan berita, namun dapat menukarkan budaya dan juga mengembalikan integriti yang telah hilang kepada masyarakat.”

Tambahnya lagi, di mana nilai moral dan karakter bangsa yang telah runtuh sebelum ini dapat dipulihkan melalui usaha-usaha yang telah dibuat oleh wartawan.

“Syukur Alhamdulillah, Karangkraf diiktiraf pada hari ini dan di Karangkraf kita berpadu tenaga,” katanya sambil menambah bahawa kejayaan sedemikian juga tidak akan dicapai tanpa sokongan media-media lain untuk memulakan kempen-kempen tersebut.

Dalam perkembangan berkaitan, Menteri Komunikasi dan Multimedia, Tan Sri Annuar Musa berkata, Sambutan HAWANA perlu dijadikan agenda nasional sebagai mengiktiraf peranan profesion wartawan dan pengamal media di negara ini.

HAWANA 2022 yang disambut di Melaka itu turut mengetengahkan Deklarasi Melaka 2022 yang mengandungi pandangan dan hasrat wartawan serta aspirasi mereka dalam melaksanakan tugasan serta peranan bersama-sama dalam membangun negara.

Tokoh Wartawan Negara, Tan Sri Johan Jaaffar berpendapat pentingnya penubuhan Persatuan Wartawan Malaysia untuk menaungi wartawan di setiap peringkat termasuk eksekutif.

“Biarpun terdapat persatuan seperti Kesatuan Wartawan Kebangsaan Malaysia (NUJ), namun terdapat keperluan untuk mewujudkan persatuan itu bagi menjaga kepentingan wartawan.”

Beliau menyatakan bahawa sudah sampai masanya ditubuhkan persatuan wartawan.

“Memang saya tahu kita ada Kesatuan Kebangsaan Wartawan (NUJ) tetapi tentulah NUJ memainkan peranannya tersendiri.”

Beliau berkata, salah satu daripada apa yang telah dilakukan NUJ untuk memastikan kebajikan para wartawan terbabit dalam perbincangan perjanjian kolektif dan sebagainya.

“Kita tidak menafikan peranan itu tetapi lebih daripada itu, saya fikir sebagai para wartawan kita perlu bersatu dalam satu gerakan,” jelasnya pada Forum Media Nasional Mengintai Landskap Masa Depan Media sempena HAWANA 2022.

Beliau juga percaya bahawa Persatuan Wartawan Malaysia ini harus berdikari, bebas digerakkan karyawan atau wartawan sendiri untuk memastikan bahawa suara para wartawan itu lantang.

Kredit foto: Menteri Komunikasi dan Multimedia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kenapakah Israel mahu merampas lagi wilayah Palestin?

Sebenarnya rancangan kerajaan Israel ini tidaklah memeranjatkan sangat. Bahkan ianya memang menjadi sebahagian daripada objektif utama golongan Zionis semasa mereka menubuhkan negara haram Israel pada tahun 1948.

Bagi mereka, penubuhan negara tersebut tidak sempurna jika seluruh Tebing Barat (yang diberi nama Judea and Samaria oleh mereka) tidak di bawah kawalan mereka sepenuhnya.

Hakikatnya ialah semua langkah-langkah yang diambil oleh Israel semenjak penubuhannya adalah menjurus kepada usaha merampas keseluruhan Tebing Barat.

Perkara ini mudah difahami jika kita lihat bagaimana pihak Zionis mengadakan perjanjian damai Oslo 1993 dan selepas itu membenarkan penempatan haram Zionis d Tebing Barat bertambah pada masa yang sama, walaupun langkah itu bertentangan dengan perjanjian tersebut.

Perancangan jahat pihak Zionis ini mendapat suntikan tenaga baru apabila Presiden Donald Trump mengumumkan rancangan ‘Deal of The Century‘ baru-baru ini.

Di bawah rancangan tersebut, Israel diberi kebenaran mengambil alih dan mengawal sepenuhnya 30 peratus daripada Tebing Barat, termasuk Lembah Jordan sebagai harga yang perlu dibayar oleh pihak Palestin untuk mewujudkan sebuah negara mereka sendiri.

Perlu dinyatakan, negara Palestin yang ditawarkan adalah tidak masuk akal, kerana ianya terdiri daripada kawasan-kawasan kecil yang terpisah-pisah (disebut sebagai bantustan) dan dihubungkan dengan semenanjung Gaza dengan satu terowong.

Rancangan ini sudah tentu amat merugikan pihak Palestin dan sangat menguntungkan pihak Israel. Maka tidak hairanlah kenapa Presiden Trump, yang sekarang ini sangat tidak popular dalam kalangan rakyat Amerika Syarikat, sebaliknya adalah sangat popular dalam kalangan rakyat Israel di mana lebih 70 peratus daripada mereka memandang tinggi kepada beliau.

Mereka yang tidak memahami sejarah fahaman Zionis dan sejarah penubuhan negara haram Israel akan sentiasa merasakan bahawa suasana damai antara Palestin dan Israel mungkin berlaku jika kedua-dua pihak adalah serius.

Namun, sesiapa yang memahaminya akan sedar bahawa pihak Zionis Israel adalah tidak berminat dengan perdamaian. Sebenarnya apa yang mereka mahu ialah terus memiliki Baitul Maqdis, serta mengawal 100 peratus sebahagian besar daripada Tebing Barat dan juga Lembah Jordan.

Mereka juga mahu memastikan pihak Palestin dalam keadaan yang semakin lemah dan tidak mampu menyekat perancangan jahat mereka.

Semua ini sudah wujud dalam kefahaman golongan Zionis dan menjadi wawasan mereka semenjak daripada penubuhan negara haram Israel. Cuma, ianya tampak semakin jelas apabila pihak golongan kanan dalam kalangan masyarakat Zionis Israel menjadi lebih berpengaruh pada akhir dekad 70-an dan menyuarakan hasrat mereka secara terbuka.

Bukti kepada semua ini ialah usaha yang lebih gigih untuk mewujudkan penempatan-penempatan Yahudi di Tebing Barat di atas tanah yang dirampas daripada rakyat Palestin, iaitu satu usaha yang mendapat sokongan kebanyakan rakyat Israel tanpa mengira sama ada mereka adalah beragama Yahudi atau sekular.

Yang membezakan mereka hanyalah bilakah masa yang paling sesuai untuk merampas tanah-tanah Palestin di Tebing Barat secara formal.

Dengan terlantiknya Presiden Trump dan dengan pengumuman ‘Deal of the Century‘ oleh beliau, maka bagi pihak Zionis, masa yang ditunggu-tunggu telah tiba.

Israel sekarang merasakan bahawa adalah selamat untuk melakukan rampasan wilayah Tebing Barat secara formal kerana pihak kerajaan Amerika bersedia menyokong langkah itu serta mengiktiraf langkah Israel merampas keseluruhan Baitul Maqdis serta Bukit Golan (Golan Heights).

Bagi Benjamin Netanyahu pula, langkah-langkah di atas adalah penting, kerana dengan cara itu beliau akan dilihat sebagai pemimpin Israel yang paling berjaya dalam usaha mewujudkan ‘Israel Raya’ (Greater Israel).

Pada masa yang sama, kejayaan ini mungkin akan membantu beliau melepaskan diri daripada tuduhan salah guna kuasa dan korupsi yang dalam proses perbicaraan di mahkamah Israel sekarang ini.

Oleh kerana apa yang dirancang di atas adalah bertentangan dengan undang-undang antarabangsa dan resolusi Pertubuhan Bangsa-bangsa Bersatu, sepatutnya masyarakat antarabangsa akan berupaya menyekatnya.

Namun, malangnya pendirian masyarakat antarabangsa berkenaan isu ini juga agak lemah kerana banyak kerajaan sedang menghadapi masalah politik dan kewangan dalaman akibat pandemik COVID-19.

Tambahan pula, beberapa negara Arab terutama sekali UAE adalah cenderung untuk berkerjasama dengan Israel dan mengadakan normalisasi hubungan dengan Israel kerana mereka merasakan Israel dan Amerika akan membantu kerajaan mereka dalam menghadapi ancaman dari Iran serta ancaman golongan pro-demokrasi di dalam negara mereka sendiri terutama daripada kumpulan Ikhwan Muslimin.

Pada bulan Julai, Benjamin Netanyahu berkemungkinan akan membentangkan rancangan kerajaannya untuk merampas wilayah Palestin kepada parlimen Israel (Knesset) untuk kelulusan.

Kerajaan Amerika di bawah kepimpinan Trump dijangka akan mengiktiraf keputusan Knesset itu nanti, tanpa mengira sama ada pihak Palestin di bawah pimpinan Mahmud Abas atau di bawah pimpinan Ismail Haniyeh bersetuju atau tidak dengan keputusan tersebut.

Oleh itu, adalah penting bagi masyarakat antarabangsa terus menentang rancangan Israel untuk merampas wilayah Palestin. BDS Malaysia mengajak rakyat Malaysia bersama dengan Gerakan BDS antarabangsa dalam usaha meyakinkan kerajaan di seluruh dunia untuk terus memboikot Israel.

Gerakan BDS antarabangsa dan Gerakan Global South telah mengeluarkan satu kenyataan terbuka mengutuk perancangan jahat kerajaan Israel untuk merampas wilayah Palestin serta polisi aparteid yang diamalkan olehnya terhadap rakyat Palestin.

Alhamdulillah, BDS Malaysia telah berjaya mengumpulkan sokongan kepada kenyataan Global South ini daripada puluhan ahli akademik bertaraf profesor beberapa universiti di Malaysia, serta pengerusi kepada puluhan NGO di Malaysia dan puluhan ahli Parlimen daripada pelbagai parti politik.

Adalah diharapkan usaha ini akan membantu mengekalkan polisi terpuji kerajaan Malaysia untuk terus tidak mengadakan sebarang hubungan diplomatik dengan Israel dan memboikotnya sehingga tiga tuntutan di bawah di penuhi:

1. Israel mesti menghentikan serta merta polisi menduduki sebarang wilayah Palestin di Tebing Barat serta polisi kejamnya mengepung Gaza.

2. Israel mesti membenarkan semua pelarian Palestin pulang ke tanah air mereka selaras dengan resolusi 194 Pertubuhan Bangsa-bangsa Bersatu yang telah diluluskan sejak tahun 1948.

3. Israel mesti memberikan hak sama rata dan keadilan sepenuhnya kepada rakyat Palestin yang menjadi warganegaranya.

Profesor Dr Mohd Nazari Ismail, Pengerusi BDS Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ramadan: Manfaatkan Kurniaan, Meraih Keuntungan

Nabi Muhammad Salallahualaihiwasallam (SAW) sentiasa memberikan khabar gembira kepada para sahabat baginda ketika hendak datangnya bulan Ramadan.

“Daripada Abu Hurairah, beliau berkata; Ketika datang bulan Ramadan Rasulullah SAW bersabda: “Telah datang kepada kamu bulan Ramadan, bulan yang penuh berkat, padanya Allah mewajibkan kamu berpuasa, padanya pintu-pintu Syurga dibuka luas dan pintu-pintu neraka ditutup rapat dan syaitan-syaitan dibelenggu. Pada bulan Ramadan ada satu malam yang lebih baik daripada 1,000 bulan dan barang siapa tidak mendapati malam itu, maka ia telah kehilangan pahala seribu bulan.” (HR Ahmad dan an-Nasa’i)

Sebahagian ulama mengatakan bahawa hadis ini dijadikan dalil dalam mengucapkan selamat antara satu dengan yang lain dengan datangnya bulan Ramadan. Selayaknya kita fikir dan muhasabahkan agar Ramadan ini kita manfaatkan dengan sebaik mungkin seolah-olah inilah Ramadan yang terakhir.

1. Bagaimanakah seorang mukmin iaitu orang yang bertakwa tidak bergembira dengan dibukanya pintu-pintu syurga?

2. Bagaimana para pendosa iaitu pelaku maksiat tidak bergembira dengan ditutupnya pintu-pintu neraka?

3. Bagaimana orang yang lalai iaitu lemah imannya tidak bergembira pada waktu syaitan-syaitan dibelenggu?

Adakah situasi lain yang menyerupai bulan Ramadan ini? Tentulah tidak ada. Hanya pada bulan Ramadan saja kita akan temui segala ini. Maka sampainya seseorang pada bulan Ramadan dan berpuasa padanya, merupakan suatu kenikmatan yang teramat besar kepada siapa yang Allah Subhanahuwataala (SWT) kehendaki padanya.

Sebagaimana dikisahkan dalam Musnad Imam Ahmad oleh sahabat yang mulia, Thalhah bin Ubaidillah radiallahuanhu (RA) bahawasanya terdapat dua orang yang menemui Rasulullah SAW kemudian mereka masuk Islam bersama.

Salah seorang daripada mereka sangat bersungguh-sungguh daripada temannya, lalu kemudian dia berperang dan mati syahid. Kemudian yang lain tetap hidup setelahnya selama setahun, kemudian meninggal dunia.

Thalhah berkata; “Saya bermimpi sebagaimana yang dilihat oleh orang yang tidur, seolah-olah saya berada di gerbang syurga dan saya bersama kedua-duanya. Lalu ada seorang yang keluar daripada syurga dan memberi izin kepada orang yang meninggal terakhir daripada kedua-duanya untuk memasuki syurga. Kemudian orang itu keluar lagi dan mengizinkan kepada orang yang syahid.

“Thalhah menceritakan hal itu kepada teman-temannya dan mereka berasa hairan. Sehinggalah perkara itu sampai kepada Rasulullah SAW lantas baginda bersabda: “Apa yang kamu hairankan?” Mereka menjawab: “Wahai Rasulullah, orang itu sangat bersungguh-sungguh kemudian mati syahid di jalan Allah, namun mengapa orang ini yang masuk syurga terlebih dulu?”

Baginda menjelaskan: “Bukankah dia telah tinggal di dunia selama setahun?” Mereka menjawab; “Ya.” “Dia telah menjumpai Ramadan dan dia berpuasa padanya?” Mereka menjawab: “Ya.” “Dia melakukan solat ini dan itu, dan bersujud selama setahun?” Mereka menjawab: “Ya.” Rasulullah SAW bersabda: “Perbezaan antara kedua-duanya lebih jauh daripada langit dan bumi.”

Dalam hadis ini kita dapati bahawa begitu besarnya ganjaran seseorang yang semasa hidupnya berada pada bulan Ramadan dan berpuasa serta mengerjakan solat. Bahkan ia melebihi ganjaran atau balasan orang yang berjihad atau mati syahid namun tidak berada pada bulan Ramadan.

Maka ayuhlah kita raih keuntungan sebanyak-banyaknya pada bulan Ramadan ini. Barang siapa tidak mendapat keuntungan pada bulan ini, lalu bilakah lagi kita akan meraih keuntungan yang dijanjikan Allah ini?

Betapa banyak orang yang bercita-cita akan berpuasa pada bulan Ramadan, ternyata mereka dihalangi untuk mencapai cita-citanya itu, lalu mereka menjadi penghuni kubur sebelum datangnya bulan Ramadan.

Khalifah Umar bin Abdul Aziz pernah berkhutbah yang mana ini merupakan khutbah terakhirnya. Beliau berkata:

“Sesungguhnya kamu tidaklah tercipta sia-sia dan tidak dibiarkan begitu saja tanpa pertanggungjawaban. Sungguh kamu memiliki tempat kembali, di sana Allah akan menetapkan hukum antara kamu dan memutuskan seluruh perselisihan yang terjadi. Maka pada hari tersebut, kecewa dan merugilah orang yang tidak dinaungi rahmat Allah dan diharamkan untuk memasuki syurga-Nya yang seluas langit dan bumi.

Tidakkah kamu tahu bahawa keamanan pada hari kiamat hanya diperoleh oleh mereka yang waspada dan takut terhadap hari tersebut yang mana mereka menukar sesuatu yang fana untuk diganti dengan yang kekal, menukar sesuatu yang terbatas untuk diganti dengan yang tidak terbatas, menukar rasa takut untuk diganti dengan rasa aman.

Dan tidakkah kamu melihat bahawa sebenarnya hidup kamu itu seperti barang yang dirampas daripada orang yang terbunuh dan kemudian akan dimiliki oleh orang lain yang tinggal sepeninggalan kamu, demikian seterusnya hingga kamu dikembalikan kepada Allah, sebaik-baik Pewaris.

Setiap hari kamu mengiringi jenazah mereka yang telah wafat dan pulang kepada Allah, yang telah menetapkan kematiannya sehingga ajalnya pun berakhir, hingga kamu menguburkannya di dalam perut bumi, tanpa alas tidur dan bantal.

Dia telah berpisah daripada orang yang disayanginya, kini berkalang tanah, dan akan berhadapan dengan hisab. Nasibnya ditentukan oleh amalnya, tidak perlu pada harta yang telah ditinggalkan, namun sebaliknya teramat memerlukan kepada amal yang telah dikerjakannya. Oleh kerana itu, hendaklah kamu bertakwa kepada Allah sebelum ketentuan-Nya terlaksana dan kematian datang menjemputmu.”

Kemudian Umar mengakhiri khutbahnya, menutup wajahnya dengan hujung syal beliau, dan beliau pun menangis sehingga orang yang berada di sekitar beliau turut menangis.”

[Rujuk kitab ‘Lathaiful Ma’arif’ oleh Imam Ibnu Rajab al-Hanbali]

Justeru, marilah kita manfaatkan peluang yang Allah kurniakan berupa kesempatan untuk bertemu dengan Ramadan kali ini.

Moga dengan itu, kita mampu meraih takwa dan keuntungan yang Allah janjikan kepada hamba-Nya yang berpuasa dan melaksanakan amal kebaikan sepanjang bulan yang mulia serta penuh keberkatan ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Wanita kuasai parlimen tempatan Switzerland!

Berdasarkan pengumuman keputusan pilihan raya parlimen tempatan kanton Neauchatel (Canton of Neuchatel) pada Ahad, 18 April lalu, kini terdapat 58 wanita dan 42 lelaki yang mewakili parlimen di kanton Neauchatel dan ini menjadi sejarah terpenting bagi negara Switzerland.

Apakah yang menyebabkan situasi tersebut berlaku?

Menurut ahli politik Claude Longchamp, revolusi yang berlaku di Neuchatel adalah sesuatu yang tidak dijangka. Pada tahun 2013, parlimen tempatan kanton ini hanya merangkumi 23 peratus wanita, dan pada tahun 2017, peratusan mereka tidak melebihi 34 peratus.

Secara keseluruhan, nisbah ini mendekati rata-rata Swiss, tetapi perwakilan wanita kini melonjak tanpa disangka dengan peningkatan 24 peratus. Namun, apakah yang sebenarnya berlaku di Switzerland terutamanya di Neuchatel?

Ini kerana ia adalah satu rekod baharu di Switzerland.

Laporan statistik pilihan raya melaporkan di Switzerland sejak 2019, berulang kali mengesahkan gelombang peningkatan baru dalam perwakilan politik bagi kaum wanita. Di peringkat persekutuan pula, wanita di dewan parlimen (Dewan Perwakilan Rakyat) pada masa ini,  mempunyai perwakilan 42 peratus, sementara peratusan ini di ruang atas (Senat) adalah 26 peratus.

Perbezaan perwakilan wanita di dua dewan parlimen disebabkan oleh undang-undang hak memilih. Hak perwakilan berkadar yang diterapkan dalam pemilihan Dewan Perwakilan memudahkan penyertaan wanita ke parlimen di negara itu.

Ini sebagaimana yang dibuktikan oleh para penyelidik dalam kajian yang diterbitkan oleh Pusat Demokrasi di Araouar pada awal bulan ini.

Kadar perwakilan wanita tertinggi di peringkat kanton telah dilihat sebelumnya di Katon Basel (42 peratus – 2020), Zurich (40.6 peratus – 2019) dan Basel luar bandar (40 peratus – 2019). Semua Kanton (atau semi-Kanton) adalah bandar.

Kadar tertinggi adalah yang dicatatkan baru-baru ini di majlis perbandaran. Menjelang November 2020 tahun lalu, peratusan di ibu negara Bern mencapai 70 peratus mencatat trend yang jelas. Sejak itu, Lausanne dan Fribourg mengikuti dengan majoriti wanita di kedua-duanya.

Dinamik ini bermula pada tahun 2019 ketika Switzerland mengadakan protes kedua dalam sejarahnya. Sejak itu, diskriminasi terhadap wanita dalam ekonomi, masyarakat dan politik semakin menjadi topik perbahasan dalam masyarakat.

Memang benar bahawa indikator tidak menunjukkan perubahan revolusioner, tetapi sudah ada transformasi kumulatif yang berterusan hingga mendatangkan impaknya.

Berkenaan dengan kesetaraan, dapat disimpulkan bahawa masalah ini telah mencatat kemajuan dalam bidang politik seperti yang ditunjukkan oleh sebuah kajian yang dilakukan oleh University of Lausanne.

Dalam sektor awam, perubahannya tidak begitu penting namun tetap dapat dilihat dengan jelas, sementara sektor swasta tetap tidak terjejas oleh perubahan semasa yang ada. Namun, dalam bidang politik, peringkat persekutuan adalah kriteria utama. Pilihan raya kerajaan persekutuan 2018 sebagai permulaannya.

Pada masa itu, seorang wanita terpilih untuk menggantikannya dalam kerajaan nasional yang dianggotai tujuh orang. Sejak itu, Parti Sosialis, Parti Pusat (sebelumnya Kristian Demokrat) dan Parti Liberal Demokrat semuanya memiliki barisan wanita dalam kerajaan persekutuan.

Gerakan Helvetia Call! menganggap hubungan luar sebagai sebahagian daripada feminisme baru. Organisasi ini menjalankan kerja meningkatkan kesedaran non-partisan, yang berkaitan dengan pembentukan kumpulan tekanan dan kefahaman yang kuat untuk wanita.

Kerana usaha gigih gerakan ini, peratusan wanita dalam daftar pemilih meningkat dengan ketara yang mana sebelum pilihan raya Senat yang lalu, peratusan ini ditetapkan pada sepertiga dan kemudian melonjak menjadi lebih daripada 40 peratus. Sesungguhnya usaha ini membuahkan hasil yang memihak kepada mereka.

Peratus perwakilan wanita tertinggi adalah sebelumnya iaitu pada tahun 2019 dalam senarai pilihan raya Parti Sosialis, diikuti oleh Parti Hijau dan Parti Hijau Liberal. Dan setelah mereka, Parti Liberal Radikal, Parti Rakyat Swiss dan Parti Demokratik Kristian (sekarang dikenali sebagai Parti Pusat).

Sebaliknya, terdapat juga perubahan dalam pemilihan. Pada tahun 2019, kadar calon wanita dipilih untuk pertama kalinya melebihi daripada calon lelaki. Inilah yang mendorong semangat aktivis yang mana pergerakan Helvetia Calls! bermula. Ia juga aktif di kanton-kanton. Neuchatel adalah salah satu kisah kejayaan ini.

Perkara itu tentunya berkait dengan komposisi daftar pemilih pada awalnya. Rata-rata mereka terdiri daripada 40 peratus wanita dengan mengambil kira perbezaan yang terkenal antara kiri dan kanan, iaitu memilih lebih banyak wanita di parti sayap kiri dan lebih sedikit di kem sayap kanan.

Kemudian ditambahkan ke pautan tingkah laku luaran pilihan raya. Parti Hijau, 78 peratus daripada semua pemenang pilihan raya baru-baru ini menjadi wanita, sementara jumlah mereka dalam Parti Hijau Liberal adalah 75 peratus.

Bagi Parti Sosialis pula, wanita mewakili 71 peratus, dan bahkan di Parti Pekerja dan Rakyat, kita melihat bahawa mereka merupakan 63 peratus. Jadi terdapat banyak sektor pengundi yang secara sedar berat sebelah memilih wanita daripada semua calon.

Bagi Parti Pusat, peratusan yang sesuai tetap pada seperempat, sementara Parti Rakyat Swiss sekitar 38 peratus dan Parti Liberal Radikal dianggarkan 41 peratus.

Setelah kesukaran yang menyertai permulaan perwakilan wanita dalam pilihan raya, Switzerland berjaya mengejar ketinggalan. Menurut statistik Pertubuhan Bangsa-Bangsa Bersatu (PBB), pautan luaran berada di kedudukan ke-20 global sejak 2021 dan ini dari segi perwakilan popular di peringkat nasional.

Keretakan dalam masyarakat patriarki akibat perang seperti yang terjadi di Rwanda, masyarakat secara sedar melabur dalam kepelbagaian untuk mempromosikan demokrasi seperti yang berlaku di New Zealand.

Bagi Switzerland, satu atau dua penjelasan ini mungkin berlaku yang mana perubahan iklim telah menggegarkan politik nasional. 100 tahun kebelakangan ini menyaksikan pilihan raya di Switzerland tidak stabil, tidak seperti di tahun 2019.

Oleh itu, usaha yang dilakukan pelbagai pihak untuk meningkatkan perwakilan wanita adalah sebahagian daripada program kepelbagaian mereka.

Penyelidikan yang berkaitan dengan pilihan raya menunjukkan kesan perubahan persekitaran. Pada tahun 2019, trend pengundi wanita di Switzerland beralih ke kiri, sebagaimana tinjauan pendapat nasional yang dilakukan oleh University of Lausanne.

Seterusnya, 46 peratus wanita telah memilih Parti Sosialis, Parti Hijau atau Parti Hijau Liberal. Bagi lelaki, peratusan mereka yang memilih aliran ini hanya sepertiga.

Apabila komponen wanita daripada pengundi kiri sederhana meningkat, begitu juga tingkah laku pemilihan lelaki dalam spektrum politik ini.

Terdapat satu kajian yang dilakukan pada pilihan raya Zurich Cantonal 2019, menyatakan hubungan luaran menunjukkan hal ini dengan tepat. Kajian ini yang dilakukan oleh University of Zurich menunjukkan bahawa pengundi dari Parti Sosialis, Parti Hijau dan Parti Hijau khususnya lebih memilih calon wanita.

Dengan semua perkara tersebut, penjelasan khas diperlukan untuk lompatan besar yang berlaku dalam pemilihan di kanton Neuchatel. Dan itu benar-benar ada, kanton yang terletak di kaki Gunung Jura itu meminda undang-undang pemilihannya bermula dengan pilihan raya tahun ini.

Sebelum itu, undang-undang tersebut dibezakan oleh idea perwakilan wilayah dengan pemilihan enam daerah yang terkenal dengan sistem. Tujuannya adalah untuk menghubungkan pemenang pilihan raya dengan pengundi tempatan.

Namun, warga Neuchatel kini telah terpisah dari kawasan pemilihan ini. Oleh itu, pencarian adalah untuk keperibadian tempatan di kanton itu yang dapat membentuk identitinya. Bagi keseimbangan wilayah, ia akan dicapai kemudian diguna pakai di bawah undang-undang pilihan raya baru ini.

Tetapi apa yang berlaku? Kesan tambahan telah muncul. Tujuan di Neuchatel adalah untuk mencapai keseimbangan antara wilayah dengan kepentingan yang sangat mencabar. Namun, sistem pemilihan baru memberi kesan yang jelas terhadap gender perwakilan dalam bidang politik.

Politik domestik bersifat lelaki. Semakin mendominasi politik di kanton, semakin besar kesan faktor pemilihan perwakilan yang mana para pengundi lebih memilih untuk memilih lelaki yang mempunyai kesan yang menonjol dalam lingkungan sekitarnya.

Semakin besar usaha perwakilan bukan tempatan, semakin besar peluang wanita memperoleh perwakilan yang sama atau lebih baik daripada lelaki.

Dan tentunya, ini bukan sesuatu yang menghairankan pada era baru ini!

Dua tragedi besar mendorong hak suara wanita di Eropah dan seterusnya. Setelah berjuta-juta orang terbunuh dalam Perang Dunia Pertama dan Kedua, wanita diizinkan untuk bergabung dan bersama dalam membangunkan kembali masyarakat, sementara anak lelaki, suami serta ayah mereka bertempur di barisan hadapan.

Dalam sebuah buku yang ditulis sejarawan Leslie Hume menjelaskan bahawa:

“Undi itu lebih dari sekadar ganjaran untuk tindakan perang; yang penting ialah penyertaan wanita dalam perang membantu menghilangkan ketakutan mengenai penglibatan wanita ke khalayak ramai.”

Selepas tahun 1945, segelintir negara Eropah terus menolak hak wanita untuk memilih dan Switzerland adalah di antaranya walaupun terdapat banyak petisyen kepada kerajaan antara tahun 1886 dan 1929 yang ditolak!

Switzerland letaknya bersempadan dengan Jerman, Perancis, Itali, Austria dan kerajaan kecil Liechtenstein. Masyarakat Switzerland berbilang bahasa dan terdapat empat bahasa rasmi iaitu bahasa Jerman, Perancis, Itali dan bahasa Romansh yang kurang dikenali.

Tahukah kita bahawa Switzerland kaya dengan sejarah sebagai sebuah negara yang neutral tanpa mengira zaman perang atau damai, dan tidak pernah terlibat dalam perang terhadap kuasa asing sejak tahun 1815!

Rentetan daripada itu, Switzerland dijadikan tuan rumah kepada pelbagai pertubuhan antarabangsa seperti PBB, walaupun ibu pejabatnya di New York, namun wujud beberapa jabatannya di Switzerland.

Bagaimana dengan peratusan wanita menjadi wakil rakyat dan hak wanita di negara kita?

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


SKMM sekat 1,903 laman web pornografi

SERI KEMBANGAN – Suruhanjaya Komunikasi dan Multimedia (SKMM) telah menyekat sebanyak 1,903 laman web pornografi dan berunsur lucah sejak tahun lalu sehingga 31 April.

“Ia dijalankan berdasarkan pemantauan dan hasil aduan serta maklumat yang diterima daripada orang ramai,” kata Pengerusinya, Datuk Dr Fadhlullah Suhaimi Abdul Malek.

Beliau berkata, tindakan yang telah diambil adalah berdasarkan kepada peruntukan di bawah Seksyen 211 dan 233 Akta Komunikasi dan Multimedia 1998 (AKM 1998).

“Sekatan sebegini akan dilaksanakan secara berterusan berasaskan aduan dan maklumat yang diterima bagi melindungi pengguna.”

Baru-baru ini, media tempatan telah melaporkan Malaysia menduduki tempat pertama di Asia dan keempat seluruh dunia selepas Slovakia, Bulgaria dan Ireland sebagai antara negara tertinggi melayari laman pornografi terkenal berdasarkan statistik pelawat yang dikeluarkan oleh laman tersebut.

Berdasarkan statistik tersebut, jumlah trafik pelawat yang mengakses laman tersebut di seluruh dunia melonjak sehingga 11.6 peratus daripada hanya 6.5 peratus sejak bulan Mac 2020 semasa kebanyakan negara melaksanakan perintah berkurung untuk mengekang penularan wabak Covid-19.

Pada tahun lalu, Timbalan Menteri Komunikasi dan Multimedia, Datuk Zahidi Zainul Abidin memaklumkan kepada Dewan Rakyat bahawa sejumlah 4,068 laman pornografi telah disekat oleh SKMM sejak tahun 2018 hingga 30 September 2021.

Menurutnya, langkah itu diambil bagi membendung adegan seksual dan kandungan berkaitan lesbian, gay, biseksual dan transgender (LGBT) daripada dilayari rakyat di negara ini.


Kesaksamaan gender perlu suntikan norma baharu

Kesan pandemik Covid-19 ke atas kehidupan sememangnya sangat ketara dan ia diramalkan berpanjangan. Ia meliputi semua sektor kehidupan manusia seperti ekonomi, pendidikan, sosial, kesihatan dan alam sekitar.

Namun, banyak laporan dikeluarkan pelbagai agensi seperti Tabung Kependudukan Pertubuhan Bangsa-Bangsa Bersatu (UNFPA), Pertubuhan Kesihatan Dunia (WHO), Tabung Kanak-Kanak Pertubuhan Bangsa-Bangsa Bersatu (UNICEF) dan Forum Ekonomi Dunia (WEF) menunjukkan golongan wanita lebih terbeban dengan kesan negatif akibat pandemik ini.

Realitinya, sebanyak 70 peratus petugas barisan hadapan yang kini bertungkus-lumus merawat pesakit Covid-19 adalah terdiri daripada wanita.

Majoriti wanita juga dilaporkan mengalami tekanan sangat tinggi sepanjang tempoh Perintah Kawalan Pergerakan (PKP) akibat pelbagai bebanan tugasan.

Ini termasuklah menjaga keluarga (suami, anak-anak dan ibu bapa yang uzur), selain menguruskan keperluan seharian di samping perlu menyelesaikan tugas pejabat kerana bekerja dari rumah.

Sebahagian besar daripada jutaan yang kehilangan pekerjaan juga termasuklah wanita. Banyak perkhidmatan kesihatan wanita seperti perancangan keluarga tergendala disebabkan keutamaan yang diberikan kepada pencegahan dan rawatan Covid-19.

Malah, WHO sendiri meramalkan akan berlaku tujuh juta kehamilan tidak dirancang dan tidak dikehendaki semasa pandemik ini.

Kes penderaan dan keganasan rumah tangga juga meningkat ketara, mengancam kesihatan dan keselamatan wanita serta anak-anak mereka.

Dengan latar belakang suasana yang tidak begitu memberangsangkan, Hari Wanita Sedunia tahun ini mengangkat tema Choose to Challenge (Memilih Untuk Mencabar).

Tema ini menuntut wanita untuk melakukan refleksi mendalam dan muhasabah diri yang sejujurnya bagi membantu mengenal pasti potensi, kekuatan, kelemahan dan kekurangan yang ada di dalam diri mereka.

Kesedaran tercetus perlu menatijahkan tujahan semangat dan motivasi dalaman untuk mencipta keupayaan menghadapi kehidupan yang penuh cabaran.

Banyak diperkatakan tentang norma atau kelaziman baharu yang tercetus sejak pandemik Covid-19 itu bermula. Konteks sama mesti juga berlaku dalam sudut pandang kedudukan, peranan dan sumbangan wanita dalam membangunkan masyarakat dan persekitarannya.

Peluang keemasan yang muncul di sebalik musibah Covid-19 mesti dimanfaatkan sebaik mungkin untuk membina naratif dan nafas baharu kepada perjuangan wanita.

Langkah selanjutnya adalah untuk wanita membuat pilihan bijak menentukan aspek terpenting yang mesti dicabar terlebih dahulu.

Paling utama, wanita mestilah berani mencabar kerangka fikir dan persepsi yang sentiasa menganggap diri mereka lemah, tidak berupaya, kurang berdaya saing dan sentiasa perlu bergantung kepada orang lain.

Sudah berkurun lamanya, tanggapan itu disemai dan dipasak ke dalam benak fikiran wanita, hinggakan mereka sering kali mempersoalkan kemampuan dan keupayaan sendiri.

Banyak label dan stereotaip yang mewarnai kehidupan wanita. Justeru, wanita mesti meninggalkan norma lapuk yang menghalang dan mengehadkan sumbangan bakat serta kepakaran wanita untuk perkembangan masyarakat.

Wanita mesti keluar dari zon selesa dan zon ketakutannya untuk mencabar diri sendiri belajar serta mempertingkatkan ilmu pengetahuan dan kemahiran untuk lebih maju lagi.

Norma baharu bagi wanita kini adalah untuk membimbing kerangka fikir dinamik, terbuka, bercambah dan berkembang. Dengan bertambahnya kewibawaan dan keupayaan membangunkan sahsiah diri, wanita akan mula menyerlahkan sumbangan bermakna kepada masyarakat dan mengambil tempat sebagai pemimpin masyarakat yang disegani dan dihormati.

Seterusnya, norma baharu yang mesti dirintis wanita hari ini, adalah untuk menawarkan khidmat bakti kepemimpinan dalam semua ruang lingkup kehidupan, mengambil tempat di saf hadapan bersama kaum lelaki untuk membangunkan masyarakat dan negara pasca pandemik Covid-19.

Banyak kajian menunjukkan pada era digital di mana kecerdasan buatan (AI) mengambil alih pelbagai aspek teknikal dan kemahiran kasar, lantas kepemimpinan hari ini sangat memerlukan elemen yang mengandungi lebih banyak unsur berkaitan emosi dan sosial seperti empati, rendah hati, keupayaan memberi inspirasi dan mampu mengadakan hubungan akrab dengan orang lain.

Ciri-ciri kepemimpinan ini sebenarnya sangat sebati dengan gaya kepimpinan wanita.

Dalam norma lama, ciri-ciri yang berunsurkan kewanitaan ini dianggap sebagai tidak penting, malah merugikan dan tidak efektif.

Disebabkan persepsi ini, sangat sukar untuk pemimpin wanita naik ke jawatan tertinggi dalam organisasi. Sekiranya seorang wanita berjaya dilantik untuk jawatan tinggi, sering kali ia kerana beliau sudah menunjukkan ciri kepemimpinan yang lebih menonjolkan sifat kelelakian (tegas, egois, suka mengambil risiko dan kurang empati).

Persepsi ini mesti diubah segera dengan norma baharu yang membuka ruang seluasnya untuk wanita mengambil tempat sebagai pemimpin masyarakat dan negara.

Malah, pemimpin lelaki disarankan untuk mempelajari dan mengamalkan ciri-ciri kewanitaan dalam memimpin.

Norma baharu seterusnya, menuntut masyarakat dan negara memberikan pengiktirafan yang setimpal dan menyediakan sistem sokongan yang efektif bagi membantu wanita menggapai potensi.

Kelaziman lama yang membiarkan wujud jurang dan cerun kuasa antara individu serta kelompok tidak akan berjaya mewujudkan satu masyarakat yang adil dan saksama.

Aspirasi mencapai kesaksamaan dalam semua aspek bagi setiap individu wanita dan lelaki, sangat perlu dijadikan asas kepada setiap langkah strategik membangunkan masyarakat.

Kemakmuran bersama sebagaimana termaktub dalam Rukun Negara, hanya akan mampu dicapai sekiranya golongan wanita diberi peluang yang sama rata sebagaimana juga lelaki untuk mengembangkan sayap potensi dan keupayaan mereka.

Jika kita gagal merealisasikan norma baharu berkaitan kesaksamaan dan kesamarataan gender, pembelaan terhadap wanita yang paling terkesan dengan pandemik Covid-19 tidak akan berjaya.

Profesor Datuk Dr Harlina Halizah Siraj
Ahli Dewan Perwakilan Nasional
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Beribadat sekadar nak jadi baik?

Wujud suatu kefahaman bahawa tujuan beragama dan beribadat adalah untuk memperbaiki keperibadian, menyucikan jiwa serta mendidik hati semata-mata.

Oleh itu, apabila seseorang itu dapat memenuhi tujuan tersebut dengan apa-apa cara sekalipun, maka agama dan ibadat tidak lagi menjadi suatu keperluan dalam hidup manusia.

Agama dan ibadat bagi mereka sekadar salah satu cara untuk ‘menjadi baik’. Tiada keperluan untuk menyusahkan diri dengan melakukan solat lima kali setiap hari, berpuasa sehingga sebulan penuh, bermusafir jauh untuk melaksanakan ibadat haji dan semua ibadat yang lain sedangkan ada cara serta kaedah yang lain untuk mencapai tujuan.

Kefahaman sedemikan amat tersasar dengan hakikat serta tujuan ibadat itu sendiri. Ibadat merupakan tujuan manusia diciptakan, ia bukanlah semata-mata bertujuan untuk menjadi baik serta menyucikan hati seperti yang disangkakan. Firman Allah:

“Dan Aku tidak menciptakan jin dan manusia melainkan supaya mereka beribadat (mengabdi diri) kepada-Ku.” (Al-Dzaariyat: 56)

Ibadat secara terminologinya bermaksud hak serta tanggungjawab seorang hamba kepada Penciptanya agar manusia merasakan dirinya lemah yang hanya bergantung hidup kepada-Nya semata-mata. Firman Allah SWT:

“Wahai manusia, kamulah yang berkehendak kepada Allah; dan Allah Dialah yang Maha Kaya (tidak memerlukan sesuatu) lagi Maha Terpuji.” (Faathir: 15)

Menzahirkan kehambaan kepada Allah SWT serta mematuhi segala suruhan-Nya merupakan illah (sebab) kepada semua ibadat khusus contohnya seperti solat, puasa, zakat, haji, tilawah al-Quran, zikir, doa dan iltizam dengan hukum halal dan haram.

Adapun memperbaiki diri serta menyucikan jiwa daripada sifat-sifat yang keji adalah hasil daripada ibadat yang betul dan sempurna seperti yang dikehendaki oleh Allah. Firman Allah SWT:

“Wahai manusia, sembahlah Tuhanmu yang telah menciptakanmu dan orang-orang yang sebelummu, agar kamu bertakwa.” (Al-Baqarah: 21)

Kalimah (لعّل) dalam ayat tersebut membawa maksud al-tarajji (mengharap) dan bukannya bermaksuk al-ta’lil (penyebab). Tuntasnya, tuntutan ibadat adalah dengan harapan orang-orang yang melakukannya menjadi orang yang bertakwa, bukanlah dengan melakukan ibadat pasti menyebabkan kamu menjadi bertakwa.

Begitu juga dengan firman Allah SWT berikut:

“Sesungguhnya Aku Ini adalah Allah, tidak ada Tuhan (yang hak) selain Aku, maka sembahlah Aku dan dirikanlah solat untuk mengingati-Ku.” (Taha: 14)

“Bacalah apa yang telah diwahyukan kepadamu, iaitu al-Kitab (al Quran) dan dirikanlah solat. Sesungguhnya solat itu mencegah daripada (perbuatan- perbuatan) keji dan mungkar. Dan sesungguhnya mengingati Allah adalah lebih besar.” (Al-Ankabut: 45)

Tujuan solat seperti yang dinyatakan oleh Allah SWT dalam kedua-dua ayat di atas adalah untuk seseorang hamba itu bermunajat serta mengingati-Nya.

Walaupun mendirikan solat juga dapat mencegah daripada perbuatan yang keji dan mungkar tetapi ia adalah hasil dan tuaian solat yang sempurna. Namun, tujuan solat itu sendiri seperti firman-Nya dalam ayat tersebut, “mengingati Allah SWT itu adalah lebih besar”.

Kesimpulannya, sesiapa yang beribadat seperti solat dan puasa semata-mata untuk menyucikan hatinya (tazkiyah nafs), menjadikan dirinya berakhlak mulia serta beroleh kelebihan dan fadilat tertentu tanpa merasai tanggungjawab sebagai hamba, tunduk, patuh, cinta, rendah diri dan merasa kerdil di hadapan Allah, maka jadilah segala ibadatnya itu sekadar adat dan rutin harian yang dilakukan setiap hari.

Ianya tidak ubah seperti seseorang yang makan dan minum setiap hari demi kesihatan dan keperluan tubuh badannya, tidur untuk kerehatan dirinya dan lain-lain.

Ustaz Dr Syazalie Hirman Ahmad Najib
Ketua Hal Ehwal Syariah
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Banjir: i-Bantu sedia membantu

Presiden IKRAM, Dr Hj Mohd Parid Sheikh Ahmad telah menzahirkan keprihatinan dengan fenomena ini dengan melancarkan Tabung Persediaan Banjir anjuran Yayasan Ikram Malaysia semasa persidangan Dewan Perwakilan Nasional (DPN) semalam.

Turut menyaksikan pelancaran tersebut, Pengerusi Yayasan Ikram Malaysia, Prof Madya Hj Ainullotfi Abdul Latif.

Bagi Ketua Pegawai Eksekutif Yayasan Ikram Malaysia, Hj Kamsani Nasir, banjir sudah menjadi fenomena yang lumrah terjadi di Malaysia saban tahun.

“Tanpa pembaikpulihan yang efektif bagi mengelakkan fenomena ini, saya membayangkan usaha jangka pendek dan jangka panjang perlu dibuat oleh pihak terbabit melibatkan agensi kerajaan pusat dan negeri seperti perparitan yang lebih baik dan pendalaman sungai.”

“Usaha ini tidak mudah tetapi perlu berterusan agar kadar kemusnahan dan bilangan mangsa banjir dapat dikurangkan,” jelasnya.

Katanya, Yayasan Ikram Malaysia melalui pasukan khidmat masyarakatnya, i-Bantu telah berpengalaman lebih 10 tahun memberi sokongan dan membantu mangsa banjir dengan kerjasama agensi kerajaan dan NGO-NGO lain.

“Setiap kali berlaku bencana besar, kita lihat semangat kesukarelawanan dan tolong-menolong dalam kalangan rakyat Malaysia umumnya sangat tinggi dan inilah antaranya faktor yang menyatukan kita,” tambahnya.

Ditanya tentang persediaan, katanya lagi, yayasan itu sentiasa bersiap siaga setiap kali musim tengkujuh hampir tiba.

“Jika keadaan semakin teruk, kita akan buka bilik gerakan operasi untuk kita selaraskan saluran bantuan di kawasan yang terkesan dengan banjir,” ujarnya.

Jelasnya lagi, antara tugas bilik gerakan operasi ialah mengenal pasti bentuk bantuan, membekalkan bantuan, memastikan bantuan yang disalurkan sampai kepada mangsa dan menggembleng tenaga aktivis bantuan di seluruh negara untuk menyantuni mangsa mengikut keperluan setempat.

“Mengikut pengalaman kami, kadangkala bantuan selepas banjir sangat diperlukan seperti pembersihan lumpur banjir di bangunan awam dan rumah mangsa serta membaiki dan membina yang terjejas atau musnah.

“Setakat ini, kita terlibat aktif membantu dalam aspek pembersihan pascabanjir dan berjaya membina beberapa buah rumah baru untuk mangsa banjir di Kelantan.”

Tentang kutipan sumbangan, menurut Kamsani, jumlah kutipan setakat ini sangat menggalakkan sejak tabung untuk projek Prihatin Bencana dibuka sejak awal bulan lalu.

“Sumbangan orang ramai akan disalurkan dalam bentuk bantuan keperluan asas mangsa, keperluan semasa mangsa dan bantuan kemanusiaan.”

Untuk sumbangan atas talian, layari https://www.i-bantu.org.my/reg/ dan (pilih > Prihatin BENCANA) atau melakukan pemindahan terus ke akaun Yayasan Ikram Malaysia (Maybank 562142404402).

Sila maklumkan pembayaran melalui 011-60501137 atau e-mel ibantu4ikram@gmail.com. Sebarang pertanyaan atau maklumat lanjut, sila hubungan pejabat di talian 03-41012080.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Agihan kekayaan yang adil menepati ciri negara rahmah

Pertubuhan IKRAM Malaysia (IKRAM) menyambut baik kenyataan YAB Perdana Menteri agar kekayaan negara diagih secara adil kepada semua kaum. Kenyataaan ini adalah bertepatan dengan satu daripada 12 ciri negara rahmah yang dikemukakan IKRAM, iaitu agihan kekayaan yang saksama.

Jurang yang terlalu besar antara golongan yang kaya dengan yang miskin boleh menggugat kestabilan politik, ekonomi dan sosial.  Lebih malang pula jika ia membawa kepada ketegangan antara kaum yang mengingatkan kita kepada  peristiwa berdarah 13 Mei 1969.

Dalam tempoh dua dekad, jurang pendapatan di Malaysia telah meningkat dua kali ganda apabila dibandingkan di antara isi rumah 20 peratus teratas, dengan 80 peratus isi rumah di bawahnya, seperti yang dilaporkan oleh Institut Penyelidikan Khazanah pada bulan Oktober 2018.

IKRAM menggesa agar setiap polisi yang hendak dilaksanakan kerajaan mestilah berdasarkan fakta dan data yang dibuktikan, iaitu dengan mengamalkan polisi berasaskan bukti (evidence-based policy).

Selain itu, dasar pembangunan yang hendak dilaksanakan mestilah tidak melihat dari aspek material semata-mata. Sebaliknya, pendekatan yang menyeluruh mestilah diambil kira sesuai dengan sifat manusia itu sendiri yang dibentuk daripada gabungan rohani, emosi, jasmani dan intelek.

Konsep-konsep pembangunan yang lebih komprehensif seperti Human Development, Capability Approach dan Multidimensional Poverty Index (MPI) yang digunakan oleh United Nations Development Programme (UNDP) yang menepati prinsip-prinsip maqasid syariah hendaklah diguna pakai dan disesuaikan mengikut konteks dan keperluan tempatan.

Melalui pendekatan yang lebih komprehensif, polisi yang bersesuaian dengan keperluan kumpulan sasaran dapat dihasilkan sekali gus dapat meningkatkan keberkesanan sesuatu polisi.

Sehubungan itu, IKRAM ingin mengemukakan saranan-saranan berikut kepada kerajaan:

1. Mengambil pendekatan yang menyeluruh dalam menangani isu jurang sosioekonomi yang tidak terhad kepada pembangunan material sahaja tetapi melibatkan pembangunan potensi manusiawi yang menyeluruh.

2. Membuat semakan menyeluruh kepada sistem kebajikan sosial di negara ini dengan fokus kepada perlindungan kepada golongan berpendapatan rendah, golongan yang kehilangan sumber pendapatan dan lain-lain.

3. Mengenal pasti sumber pendapatan baru negara demi mewujudkan ekonomi yang mampan, berdaya saing dan dapat mewujudkan peluang pekerjaan yang baik kepada semua lapisan masyarakat.

4. Menggalakkan keusahawanan berteraskan kreativiti dan inovasi untuk meningkatkan taraf hidup rakyat.

5. Memberi keutamaan kepada sektor pendidikan sebagai strategi jangka panjang dengan fokus kepada golongan berpendapatan rendah tanpa mengira kaum supaya anak-anak golongan ini berjaya meningkatkan taraf hidup keluarga mereka.

IKRAM sekali lagi ingin menyatakan kesediaan untuk bersama-sama terlibat dengan mana-mana pihak dalam usaha menangani isu jurang sosioekonomi khususnya dan isu-isu berkait dengan dasar pembangunan negara secara umumnya melalui penyelidikan, panel pemikir atau pasukan petugas khas (task force).

Dr Hj Mohd Parid Sheikh AhmadPresidenPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


NGO Gesa Pertahankan Kebebasan Akademik

Kebebasan  akademik yang berpaksikan kebenaran adalah tonggak kepada keutuhan  negara. Kami menyelar perkiraan singkat pihak tertentu dengan menyekat  suara para ahli akademik didengari oleh rakyat terbanyak.

Jika perkara ini berterusan kepercayaan  masyarakat terhadap universiti kita akan musnah. Masalah disiplin  pelajar, kecelaruan pelaksanaan Pentaksiran Berasaskan Sekolah,  merudumnya kedudukan universiti kita di Asia, corotnya ranking negara  kita dalam ujian PISA seolah-olah tidak memberi pengajaran kepada  Kementerian Pendidikan Malaysia dengan terus melakukan jenayah yang  lebih besar terhadap dunia pendidikan negara. Terkini, insiden  perletakan jawatan Profesor Dato’ Dr Mohammad Redzuan Othman sebagai  Pengarah UMCEDEL dengan berlatar belakangkan campur tangan politik  adalah tragedi kepada dunia akademia negara.

Kami menyatakan kekesalan yang amat  mendalam terhadap kejadian ini. Insiden ini (pemaksaan perletakan  jawatan Pengarah UMCEDEL) menunjukkan Kementerian Pendidikan gagal  mempertahankan prinsip yang paling asas dan terpenting iaitu kelestarian  ilmu dan kebenaran. Kegagalan ini bertambah parah apabila berlaku di  universiti terunggul Negara.

Oleh yang demikian kami dengan ini  mengutuk sekeras-kerasnya sebarang campurtangan politik dan sebarang  percubaan menyekat kebebasan akademik yang berteraskan kebenaran. Maka  dengan ini pada bulan ditanzil kitab al-Quran yang berfungsi sebagai  al-Furqan (pembeza kebenaran dan kebathilan) melancarkan kempen  kesedaran kebebasan akademik untuk Malaysia. Kami juga menegaskan satu  kempen untuk mempertahankan kebebasan akademik di Malaysia telah  digerakkan bersama menerusi laman sosial (Fb Page Solidarity 4 Prof  Redzuan) dan #academicfreedom4malaysia serta gerakan di peringkat  massa demi kesedaran rakyat .

Amidi Abd Manan (Presiden, ABIM) bagi pihak:-

1) Angkatan Belia Islam Malaysia (ABIM) 2) Gerakan Intelektual Rakyat (GATERA) 3) Pertubuhan Ikram Malaysia (IKRAM) 4) Paksi Seniman Rakyat (PAKSI) 5) Akademi Sains Islam Malaysia (ASASI) 6) Persatuan Kebangsaan Pelajar Islam Malaysia (PKPIM) 7) Gabungan Mahasiswa Islam Se-Malaysia (GAMIS) 8) Persatuan Mahasiswa Universiti Malaya (PMUM) 9) Persatuan Mahasiswa Islam Universiti Malaya (PMIUM) 10) Solidariti Mahasiswa Malaysia (SMM) 11) Gerakan Mahasiswa Mansuhkan Auku (GMMA/174) 12) Gerakan Mansuhkan PPSMI (GMP) 13) Wadah Pencerdasan Umat Malaysia (WADAH) 14) Akademi Pendidikan Demokrasi & Kewarganegaraan 15) Dewan Perdagangan Islam Malaysia (Cawangan Selangor)

Foto: Wakil IKRAM, Ustaz Megat Mohamed Amin Megat Mohamed Nor dalam sidang media gabungan NGO


Negara Rahmah agenda utama PTI Perak 2014

Hampir 200 ahli IKRAM Perak serta para jemputan turut hadir ke PTI untuk menjalin silaturrahim, berukhuwah, mendengar Ucapan Dasar Presiden IKRAM dan mendengar ucapan YDP IKRAM Perak.

Selain itu, diadakan juga penerangan tentang Piagam Wanita Islam oleh Ketua Wanita IKRAM Perak, Pn  Hjh Muzdalifah Mokhtadi yang turut menyentuh tentang peranan Wanita IKRAM Perak untuk  memacu pembangunan insan untuk aulad (kanak-kanak), wanita muda, remaja  dan dewasa.

Turut menyerikan PTI Perak ialah perkongsian Ahli Parlimen Belia Malaysia, Ahmad Fadzil Ahmad Shuhaili serta taklimat daripada Jawatankuasa Belia dan Remaja, Jawatankuasa Pembangunan Mahasiswa dan Jawatankuasa Pendidikan IKRAM Negeri.

Presiden IKRAM, Dr Mohd Parid Sheikh Ahmad telah menyampaikan ucapannya yang mengupas tema PTI Perak kali ini. Presiden menjelaskan fasa-fasa kebangkitan Islam serta peristiwa terkini yang berlaku di dunia Islam, serantau dan khususnya di Malaysia sendiri.

Menurut beliau, hakikatnya Malaysia adalah sebuah negara unik yang dihuni oleh pelbagai bangsa dan agama. Beliau menegaskan bahawa peranan ummah adalah untuk merapatkan jurang penerimaan masyarakat bukan Islam terhadap Islam dan umat Islam perlu berusaha agar menjadi ummah contoh yang terbaik.

Dr Parid turut mengupas tentang gagasan ‘Malaysia Menuju Negara Rahmah’ (MMNR) melalui fasa pengukuhan dan transisi serta menjelaskan peranan IKRAM dalam memastikan hasrat syariat Islam menjadi pegangan hidup rakyat Malaysia.

YDP IKRAM Perak, Tn Hj Yahanis Yahya dalam ucapan pembukaannya mengucapkan penghargaan kepada semua yang hadir dan beliau menekankan bahawa agenda MMNR yang ingin IKRAM kongsikan bersama dengan semua warga Malaysia ialah:

“Malaysia, di dalamnya Islam mencorak perjalanan negara dan kehidupan rakyat, ulama di hadapan, kepimpinan baru sebagai contoh, parlimen dan istana yang pro-syariah, kehakiman yang adil dan bebas, media yang bebas dan bertanggungjawab, perkhidmatan awam yang professional, berkecuali dan berakhlak, pasukan keselamatan yang professional dan pro-syariah, ekonomi berlandaskan syariah dan pembangunan sains dan teknologi untuk manusia.”

Hj Yahanis juga menekankan bahawa IKRAM Perak akan terus menjalin hubungan akrab dengan kerajaan negeri Perak, parti-parti politik, tokoh-tokoh masyarakat serta agensi kerajaan bagi membina Perak menjadi negeri yang dirahmati Allah SWT.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tahniah Presiden Turkiye, Recep Tayyip Erdogan

Pertubuhan IKRAM Malaysia (IKRAM) mengucapkan tahniah kepada Recep Tayyip Erdogan yang memenangi Pilihan Raya Presiden Turkiye pusingan kedua pada Ahad, 28 Mei lalu.

Angka rasmi menunjukkan Erdogan memperoleh 52.18 peratus undi, mengatasi pencabarnya, Kemal Kilicdaroglu yang meraih 47.82 peratus undi daripada lebih 54 juta rakyat Turkiye yang memilih.

Sejak menjadi Perdana Menteri pada 2003, Erdogan telah banyak melakukan pemulihan dan membangunkan Turkiye dari sudut ekonomi, infrastruktur, kesihatan dan pendidikan, serta meningkatkan kebajikan untuk rakyat.

Beliau turut melaksanakan projek-projek membantu rakyat termiskin, meningkatkan kualiti kehidupan rakyat, membina universiti di setiap wilayah Turkiye, malah mengedarkan komputer tablet percuma kepada semua murid, guru dan pentadbir sekolah, serta mewujudkan pelbagai inisiatif lain untuk membantu rakyat.

Beliau juga konsisten dalam memperjuangkan isu Palestin, membantu negara-negara umat Islam yang memerlukan seperti Somalia, Sudan dan kem pelarian Rohingya (yang dilawati isterinya), serta giat menyantuni jutaan pelarian Syria yang berada di negaranya.

IKRAM yakin Presiden Erdogan mampu memacu negaranya agar lebih maju dan sejahtera, yang menyantuni kebajikan rakyatnya, dan menjadi contoh pemimpin yang kompeten, berintegriti dan berwibawa, sekali gus menjadikan Turkiye salah satu negara contoh dunia Islam yang prihatin.

Hj Badlishah Sham Baharin
Presiden
Pertubuhan IKRAM Malaysia

Congratulations to Recep Tayyip Erdogan, President of Turkiye

Pertubuhan IKRAM Malaysia (IKRAM) would like to congratulate Recep Tayyip Erdogan on winning in the second round of the Turkish presidential election on Sunday, 28 May 2023.

Official figures showed that Erdogan received 52.18 percent of votes, defeating his challenger Kemal Kilicdaroglu who managed to get the other 47.82 percent out of more than 54 million votes.

Since becoming Prime Minister in 2003, Erdogan has revived and developed Turkiye on multiple fronts: its economy, infrastructure, health, and the welfare of its citizens.

He has also carried out projects which have assisted Turkiye’s poorest, improved the overall quality of life of its people, built a university in every province, and even distributed free tablets to all school pupils, teachers and school administrators, amongst many other welfare initiatives.

He has also been consistent in championing the Palestinian cause, helped other Muslim countries in need (such as Somalia and Sudan) and provided help to the Rohingyans in addition to coming to the aid of the millions of Syrian refugees currently in Turkiye.

IKRAM is confident that Erdogan will exemplify a strong and competent leader who possesses integrity, steering his country towards even greater prosperity and development in the process of turning Turkiye into an exemplary Islamic country that safeguards the welfare of its citizens.

Hj Badlishah Sham Baharin
President
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Meneladani keperibadian Saudah binti Zam’ah dalam berpoligami

Antara punca yang sering dikumandangkan mutakhir ini para isteri menuntut cerai dek sikap cemburu yang keterlaluan dan tidak memahami erti hak giliran yang wajib ditunaikan oleh seorang suami kepada isteri-isteri yang lain.

Walau bagaimanapun, dalam soal ini kita dapat mempelajari bagaimana cara menjalankan tugas sebagai isteri yang hidup bermadu dalam keluarga Rasulullah SAW melalui isteri baginda yang telah dimuliakan Allah Taala iaitu Saudah binti Zam’ah radiallahuanha.

Saudah ialah wanita kedua yang menjadi suri hati Rasulullah SAW selepas Khadijah radiallahuanha. Sebelum berkahwin dengan Rasulullah SAW, Saudah pernah dikahwini oleh As-Sakran bin Amr.

“Beliau orang yang pertama kali dinikahi oleh Nabi SAW setelah Khadijah dan beliau hanya menikahi dengannya selama kurang lebih tiga tahun atau lebih hingga beliau menggauli Aisyah.” [1]

Saudah dan suaminya ialah yang termasuk kumpulan yang berhijrah kepada Rasulullah SAW. Beliau adalah wanita yang luhur jiwanya kerana reda memilih Islam sebagai teras dan tunjang agama di saat kaum kafir Quraisy berterusan menghembuskan kejahilan merata-merata.

Saudah bersama para pengikut yang lain daripada Bani Amir melarikan diri dan meninggalkan kampung halaman daripada api kesesatan yang sedang bermaharajalela menuju ke Habsyah. Malang sekali nasib Saudah apabila suaminya tumpas dan akhirnya bertukarlah status beliau sebagai janda.

Saudah dinikahi oleh Rasulullah SAW dan kemudian disusuli pula kehadiran Aisyah sebagai madunya. Saudah merupakan seorang wanita yang amat memahami kehadiran Aisyah dan menyayanginya, tidak pernah pun membuat onar sehingga memutuskan hubungan di antara madu-madunya.

Namun, Saudah mengakui usianya yang sedang lanjut dan tua agak sukar mengerjakan sebarang pekerjaan termasuklah dalam urusan hal-hal rumah tangganya. Inilah Saudah binti Zam’ah, wanita yang dikurniakan kelembutan sehingga dia disenangi oleh Aisyah.

Terbukti bahawa Saudah binti Zam’ah menjadi isteri yang memiliki keperibadian terbaik apabila beliau memberikan hak gilirannya kepada Aisyah melalui petikan hadis berikut.

Daripada Aisyah RA bahawasanya, “Saudah binti Zam’ah, menghibahkan giliran harinya kepada Aisyah. Kerana itu, Nabi ﷺ membahagi harinya untuk Aisyah dan giliran Saudah juga untuknya.” (Hadis Riwayat Bukhari [No. 5212] dan Muslim [No. 1463])

Dalam riwayat lain menyatakan bahawa Baginda sedang melakukan undian bersama isteri-isterinya. Jika salah seorang terpilih, maka dialah yang akan menjadi teman seperjalanan di sisi Rasulullah SAW. Akan tetapi, Saudah tetap mendahulukan Aisyah.

Bahawa Aisyah isteri Nabi SAW berkata, “Rasulullah SAW apabila hendak berpergian, baginda mengundi di antara para isterinya, siapa di antara mereka yang keluar undiannya maka baginda keluar bersamanya. Dan beliau membahagi-bahagikan untuk setiap isteri satu hari satu malam, hanya saja Saudah binti Zam’ah telah memberikan harinya untuk Aisyah. (Hadis Riwayat Abu Daud, No. 2138]

Dalam diri Saudah binti Zam’ah terdapat nilai-nilai positif yang dapat memberikan sumber kekuatan dan inspirasi. Kaum wanita Muslimah diminta dan dituntut mempelajari teknik memperbaiki hubungan suami isteri dan terhadap madu-madu yang lain.

Antara pelajaran dalam kisah singkat mengenai Saudah binti Zam’ah ini ialah:

1. Poligami yang baik datang daripada sikap toleransi yang wujud dan terbina kerana hasil saling bertolak ansur. Saudah mempunyai sikap sedemikian atas kesedarannya sebagai wanita yang berumur senja.

2. Sebahagian berpendapat dalam riwayat Abu daud menyatakan bahawa Saudah memberikan hak giliran kepada Aisyah kerana bimbang diceraikan oleh Rasulullah.

3. Keindahan berpoligami ini terbukti bukan sekadar kerana tanggungjawab suami yang adil tetapi juga disebabkan kelakuan para isteri yang mudah memahami.

4. Saudah lebih mendahulukan orang lain berbanding dirinya sendiri. Nyata, beliau ialah wanita yang baik kerana sentiasa itsar atau melebihkan orang lain.

5. Islam merupakan agama keselamatan di dunia dan akhirat. Saudah ialah termasuk antara wanita terawal yang memeluk agama Islam.

6. Saudah binti Zam’ah wafat pada akhir pemerintahan Umar bin al-Khattab radhiallahuanhu. Pemergiannya menjadi ingatan dan laungan Aisyah yang sering terkesan akan kehebatan dan perilaku Saudah sehinggakan Aisyah memujinya.

Daripada oleh Aisyah RA dia berkata, “Tidak ada seorang wanita yang lebih aku sukai sebagai contoh teladan selain Saudah binti Zam’ah, iaitu seorang yang berfikiran tajam.” (Hadis Riwayat Muslim, No. 1463)

Binalah ikatan perkahwinan atas dasar takwa dan ibadah kepada-Nya. Pelajarilah ilmu-ilmu yang melibatkan urusan-urusan poligami dan mengetahui hal-hal yang wajib dilakukan bagi setiap isteri. Perkahwinan Nabi Muhammad SAW menjadi sebaik-baik pedoman dan ikutan bagi pasangan yang hidup berpoligami. Janganlah dicemari keindahan berpoligami disebabkan tindakan manusia yang tidak mengikuti kehendak dan ketetapan dalam beragama.

Islam mementingkan keadilan dan menjauhi apa sahaja bentuk penindasan dalam institusi keluarga. Justeru, sekiranya seorang isteri dianiaya, dicederai, tidak diberi nafkah sepanjang tempoh perkahwinan, maka si isteri diminta untuk tampil membela diri. Usah berdiam diri kerana ini merupakan perbuatan daripada suami yang tidak adil.

Poligami itu indah andai disirami dengan pintu-pintu kebaikan. Ianya juga boleh menjadi malapetaka andai disirami dengan pintu-pintu kejahatan. Firman Allah Taala yang bermaksud:

“Dan jika kamu takut tidak akan dapat berlaku adil terhadap (hak-hak) perempuan yang yatim (bilamana kamu mengahwininya), maka kahwinilah wanita-wanita (lain) yang kamu senangi: dua, tiga atau empat. Kemudian jika kamu takut tidak akan dapat berlaku adil, maka (kahwinilah) seorang saja atau budak-budak yang kamu miliki. Yang demikian itu adalah lebih dekat kepada tidak berbuat aniaya.” (Surah An-Nisaa’:4)

Syuhara Suriati adalah penulis buku, artikel dan resensi buku.

Rujukan:
[1] Ringkasan Siyar A’lam An-Nubala hal. 400, Jil 1. Pustaka Azzam. Imam Adz-Dzahabi. Penyusun : Dr. Muhammad Hasan bin Aqil Musa Asy-Syarif.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Main golf sambil beramal

Penganjuran program amal dwitahunan buat kali ketiga sejak 2015 ini telah dirasmikan oleh Timbalan Menteri Kewangan, YB Dato’ Hj Amiruddin Hamzah dengan melakukan pukulan ‘tee-off’ di padang golf tersebut.

Dengan penyertaan 60 orang peserta, PGA HCF2019 berjaya mengumpul tajaan hampir RM50,000 daripada beberapa syarikat korporat iaitu Meranti Furniture, Iktisas Planners, Iktisas Ingernieurs, Profess Consultant dan Perbadanan Pembangunan Pertanian Negeri Perak (PPPNP).

Selain menampung kos operasi HCF, program ini juga bertujuan untuk membina hubungan antara badan dakwah itu dengan pihak korporat serta individu-individu yang berpotensi untuk membantu HCF pada masa akan datang.

Diharapkan program ini dapat dianjurkan lagi pada masa akan datang mendapat penyertaan yang lebih banyak lagi daripada pelbagai pihak bagi membantu usaha Hidayah Centre Foundation dalam menyampaikan Islam dan pemerkasaan mualaf, insya-Allah.


Rahmatan lil alamin dan maqasid syariah: Menjunjung kasih titah Yang Dipertuan Agong

Pertubuhan IKRAM Malaysia (IKRAM) menjunjung kasih dan mengalu-alukan titah Kebawah Duli Yang Maha Mulia Seri Paduka Baginda Yang Dipertuan Agong Ke-16, Al-Sultan Abdullah Ri’ayatuddin Al-Mustafa Billah Shah semasa merasmikan Istiadat Pembukaan Mesyuarat Pertama bagi Penggal Kedua Parlimen Ke-14.

Dalam istiadat itu, Tuanku YDPA bertitah:

“Beta amat menyokong usaha kerajaan untuk mempromosikan nilai dan budaya Islam melalui pendekatan rahmatan lil alamin dan maqasid syariah berdasarkan ajaran Islam yang sebenar yang diterjemahkan melalui tingkah laku dan keperibadian unggul rakyat Malaysia.”

IKRAM berpandangan, prinsip rahmatan lil alamin dan maqasid syariah wajar diterima oleh semua pihak tanpa mengira fahaman politik untuk mencapai status negara maju yang menyerlahkan kesyumulan Islam yang sesuai sepanjang zaman.

Dunia Islam menaruh harapan tinggi agar Malaysia menjadi model negara Islam moden yang berprestasi tinggi dan mementingkan kesejahteraan rakyat keseluruhan.

Rahmatan lil alamin mempunyai makna yang luas merangkumi segenap aspek termasuk sikap adil, berkasih sayang, bertolak ansur, bersangka baik, tidak prejudis, ramah-tamah dan harmoni.

Dalam konteks Malaysia, sikap rahmah perlu diterapkan kepada semua elemen kehidupan termasuk rahmah terhadap bangsa Melayu dan bumiputera yang masih belum mendapat haknya, dan juga bangsa-bangsa lain yang menghormati undang-undang negara.

Pendekatan rahmah juga harus diterjemahkan untuk pembelaan golongan wanita, kanak-kanak, orang tua, orang miskin, anak-anak yatim, mualaf, orang kelainan upaya (OKU), pesakit kronik, pesakit mental, malah haiwan dan alam sekitar.

Berdasarkan pendekatan rahmatan lil alamin inilah, IKRAM menggagaskan 12 Ciri Negara Rahmah yang menjadi visi IKRAM bagi mewujudkan sebuah negara bertamadun yang maju, progresif, pembangunan yang seimbang diiringi dengan keberkatan dan keampunan daripada Allah SWT.

1. Kepemimpinan Negara yang Kompeten dan Berintegriti2. Sistem Pemerintahan yang Berasaskan Semak dan Imbang yang Berkesan3. Tadbir Urus yang Baik4. Undang-undang yang Adil5. Masyarakat yang Berilmu, Berakhlak dan Penyayang6. Institusi Keluarga yang Utuh7. Hubungan Etnik dan Penganut Agama yang Harmoni8. Ekonomi yang Mampan9. Agihan Kekayaan yang Saksama10. Pembangunan yang Lestari11. Kebajikan, Kesihatan dan Keselamatan Rakyat yang Terpelihara12. Menerajui Usaha Keamanan dan Kesejahteraan Sejagat

Dr Hj Mohd Parid Sheikh AhmadPresidenPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tinggal dalam gelap: i-Bantu IKRAM JBT bela bapa enam anak

Pengerusi i-Bantu IKRAM JBT, Dr Hishamuddin Alham berkata, bekalan elektrik sudah dipotong sejak bulan September 2015 dan keluarga tersebut dipaksa keluar daripada rumah itu pada hujung bulan ini kerana sudah tiga tahun tidak membayar sewa.

Pada siangnya, adik-beradik ini bermain di luar rumah kerana keadaan panas di dalam rumah. Dalam ziarah beliau pada malam 16 Mac lalu, beliau mendapati hanya kakak yang sulung tinggal dalam rumah berbekalkan lilin, sambil menelaah buku.

“Saya tidak dapat bayangkan jika mereka ini tidak dibantu… mereka akan merempat,” jelasnya.

Beliau seterusnya berbincang dengan tuan rumah agar dibenarkan keluarga ini menetap di rumah itu dengan syarat si bapa yang baru mendapat kerja mula membayar sewa rumah dan i-Bantu JBT membantu melangsaikan tunggakan sewa rumah di samping memulihkan keadaan rumah.

Pada 17 Mac, Dr Hishamuddin yang juga Timbalan Yang Dipertua IKRAM JBT (berbaju kuning) bersama Ustaz Norhisham daripada Majlis Agama Islam Johor (MAIJ) turut menziarahi bapa kepada enam orang anak tersebut (gambar).

Beliau sangat menghargai dan amat terharu dengan keprihatinan orang ramai kerana dalam masa kurang daripada 24 jam hebahan mengenai keluarga tersebut, lebih RM10,000 sumbangan diterima oleh i-Bantu. Selepas beberapa hari, sumbangan tersebut meningkat kepada RM22,000, melebihi sasaran RM15,000.

Selepas meminjamkan bekalan eletrik darpada jiran untuk sementara dan berbincang dengan tuan rumah, dengan jumlah sumbangan tersebut, i-Bantu JBT kini berhasil membayar tunggakan sewa rumah, bil elektrik dan penyambungannya, menukar pintu beserta cat, membaiki bumbung, mengecat bilik dan bilik air, membeli peti sejuk, katil, tilam baharu dan barangan kecil serta menukar tikar getah.

Menghargai jasa baik tuan rumah, beliau juga memuji orang ramai yang datang untuk menghulurkan bantuan termasuklah wakil daripada Baitulmal Johor Bahru.

“Ada yang beri tilam, katil dan ada yang beri dalam bentuk makanan, para guru anak-anak pun datang bertandang,” ujar Dr Hishamuddin.

Beliau turut menzahirkan komitmen IKRAM JBT untuk mengadakan ziarah seminggu sekali ke rumah tersebut untuk membuat tuisyen, mengajar mengaji dan solat untuk adik-beradik tersebut yang akan dikendalikan oleh anak-anak muda dalam kalangan ahli IKRAM, insya-Allah.

Sumber: FB IKRAM Johor Bahru Tengah


Aku, Naruto dan makna kehidupan

Kehidupan ini bagi aku adalah satu benda yang ajaib, satu anugerah yang dikurniakan kepada setiap hamba oleh Tuhan Yang Maha Esa untuk buat segala perkara yang diinginkannya di dunia ini semahu-mahunya sebelum kembali bertemu dengan Penciptanya.

Bagi aku dalam kehidupan ini kita terbahagi kepada dua golongan:

2. Golongan yang hidup dalam kehidupan.

Apa maksudnya tu? Baik, aku akan terangkan.

Dalam kehidupan kita ini, kita akan sentiasa ada peringkat-peringkat yang perlu dilalui. Kita bermula sebagai seorang bayi yang lemah, sentiasa memerlukan perlindungan daripada ibu bapa kita. Kemudian kita menjadi pemuda dan pemudi yang gagah dan bersemangat dan penuh dengan cita-cita.

Peringkat seterusnya kita akan menjadi seorang yang dewasa yang matang dalam segala tindak-tanduk kita. Mungkin tak sesemangat dan segagah seorang pemuda, namun kita akan menjadi lebih bijaksana dalam mengatur strategi dan langkah.

Dan akhir sekali kita akan menjadi seorang yang tua, Iatu seorang insan yang lemah yang hanya menunggu jemputan Ilahi. Inilah secara umumnya peringkat-peringkat yang akan dilalui oleh kebanyakan umat manusia. Tidak dinafikan bahawa ada sesetengah yang perjalanannya tidak seperti ini.

Ada pemuda yang tidak akan dapat merasai lemahnya seorang tua, dan ada bayi tidak sempat pun hendak menuturkan kata-kata. Semuanya bergantung kepada bila ‘finish line‘ kita.

Namun macam aku kata tadi, inilah gambaran secara umum. Baik, apa yang aku maksudkan dengan golongan yang mengikut kehidupan?

Bagi aku golongan yang mengikut kehidupan ini ialah golongan yang tiada wawasan ataupun visi dalam kehidupan mereka, mereka ini tidak lain tidak bukan hanya bagaikan daun yang ditiup angin.

Ke mana sahaja ditiup ke situlah mereka akan pergi. Ke atas? Ke ataslah. Ke bawah? Ke bawahlah. Apabila ditanya tentang cita-cita, mereka akan menjawab tidak tahu, namun mereka akan berusaha untuk berjaya dalam kehidupan ini.

Apabila hampir kepada waktu peperiksaan besar, mereka akan mengulang kaji bagai nak rak untuk memastikan bahawa keputusan peperiksaan mereka cantik-cantik, insya-Allah, bagi mencapai hasrat membanggakan ibu bapa dan menjamin masa depan yang cerah.

Mungkin bila mereka mendapat keputusan yang cantik, mereka akan mendapat lebih banyak pilihan biasiswa, lebih banyak pilihan kerjaya. Bila lebih banyak pilihan, sudah tentu masa depan lagi cerah bukan??

Itulah logik yang diterapkan kepada kita sejak dari kecil, setiap kali peperiksaan mahupun ujian, kita kena jadi yang terbaik bagi memastikan hidup lebih mudah pada akhirnya.

Namun aku selalu termenung, “Aku nak apa daripada dunia ni sebenarnya?”

Aku selalu terbayang, bila aku dapat skor peperiksaan, aku dapat universiti yang bagus dengan bidang yang aku sering cita-citakan. Kemudian bila aku masuk ke alam kerjaya aku akan memikir soal kewangan, bila nak kahwin, anak nak makan apa, kereta bila nak bayar sewa dan lain-lain.

Cita-cita ketika itu mungkin sudah tiada lagi, segalanya berfokuskan kepada keluarga. Apa yang penting ialah masa depan anak dan isteri. Fikir soal survival keluarga untuk mengharungi bahtera yang cukup luas ini.

Kemudian apabila anak sudah besar, sudah kahwin, kita akan tinggal bersendirian dan menjalani usia tua, mungkin ketika itu bolehlah kita menfokuskan diri dengan perkara-perkara yang tidak dapat dibuat ketika usia muda lantaran terlalu sibuk.

Dan akhir sekali kita akan mati, ya semua kita akan mati. Apa yang tinggal hanyalah memori bersama kita yang disemadikan kepada anak-anak yang jikalau kita bertuah, akan diturunkan kepada anak cucu. Itulah dia pengakhirannya.

Ketika belajar sejarah, aku selalu renung gambar-gambar manusia di dalam buku teks. Kadang-kadang aku banyak bertanya kepada diri sendiri.

Dia seolah-olah lelaki yang tidak wujud dalam dunia ini kerana tiada kisah yang dapat diabadikan mengenainya. Apabila meninggalnya semua orang yang mengenali kita, maka tamatlah kisah kita di dunia ini.

Aku termenung, adakah ini kehidupan yang aku inginkan? Kehidupan yang langsung tiada apa-apa. Hidupnya aku, matinya aku, tiada siapa yang kisah 100 tahun lagi. Hidupnya aku, matinya aku, tiada apa yang berubah 100 tahun lagi.

Islam masih terus begini. Negara masih terus begini. Bangsa masih terus begini. Itukah apa yang aku inginkan? Itulah soalan yang sering aku tanya kepada diri sendiri.

Namun aku tertarik dengan kata-kata daripada Hashirama, sebuah karakter dalam cerita kartun Naruto ketika mana dia dan sahabatnya Madara ingin mewujudkan keamanan dalam dunia tetapi tidak mampu mereka capai dalam usia mereka.

Sebelum Madara meninggal dunia, Hashirama berbual dengannya.

Madara: “Is that you Hashirama? I guess neither you, nor I could achieve what we wanted.”

Hashirama: “It’s never that easy. Our job is to all we can while we’re alive and then bequeath the rest for future generations to accomplish.”

Madara: “So naive.. as usual. You.. were always.. the optimist. But perhaps.. that is the correct path. My dream.. was squashed. But your dream.. still lives on.”

Hashirama: “We were both too hasty. We didn’t need to fulfill our dreams ourselves. It was more important to cultivate those who would come after us, to whom we could entrust our dreams.”

Bila aku tenung kata-kata dua watak anime ni, barulah aku mendapat nafas baharu tentang makna kehidupan.

Kehidupan ini ialah apabila kau memperjuangkan segala harta benda, segala kudrat dan detik untuk menaikkan kembali amanah kita iatu menaikkan kembali agama Islam ini.

Kita sebagai manusia yang lemah, dicipta dalam keadaan lemah dan kembali bertemu dengan Tuhan dalam keadaan lemah, tidak mungkin akan dapat menaikkan Islam semula secara sendiri.

Abu Bakar as-Siddiq RA tidak sempat melihat Baitulmaqdis dibuka oleh tentera Islam walaupun beliau yang memulakan kempen penaklukan di bumi Syam. Hassan al-Banna tidak sempat melihat kejayaan Morsi memenangi pilihan raya walaupun beliau yang menubuhkan Ikhwan Muslimin.

Adnan Manderes tidak sempat melihat negara Turki dibebaskan daripada fahaman sekular walaupun beliau yang memulakan kempen Islamisasi Turki. Kesemua insan tersebut tidak dapat melihat cita-cita mereka direalisasikan kerana masa yang suntuk di dunia.

Namun terdapat persamaan antara kesemua tokoh tersebut. Ya, kesemua tokoh tersebut berjaya menginspirasikan generasi seterusnya dalam memikul amanah cita-cita dan niat murni mereka. Kegigihan dan tungkus lumus mereka telah berjaya membuka mata anak muda yang terus membawa ‘will‘ mereka.

Itulah kehidupan, ia adalah satu obor perjuangan yang diberikan daripada satu generasi ke satu generasi. Tidak semestinya kita diberi untuk melihat obor tersebut menyinari segala pelusuk dunia ini.

Namun tanggungjawab kita ialah untuk mencurahkan segala tenaga dan kudrat kita serta masa kita di dunia untuk memastikan obor itu terus menyala dengan marak dan memberikannya kepada generasi seterusnya apabila masa kita tamat.

Kita sering kali berucap dalam solat kita:

إن صلاتي ونسكي ومحياي ومماتي لله رب العالمين

“Sesungguhnya solatku, ibadahku, hidupku dan matiku hanyalah untuk Allah, Tuhan sekalian Alam.”

Tiadalah makna kehidupan yang lebih indah daripada ini, kehidupan yang dipilih oleh para pejuang Islam sebelum ini, yang bukan sahaja melafazkan perkataan tersebut ketika waktu solat, malah turut mengamalkannya pada segenap detik kehidupan mereka.

Maka bagi aku, inilah makna kehidupan. Sekurang-kurangnya, inilah makna kehidupan yang aku ingin pilih.

Anwar Muhammad bin Izzat, mahasiswa Universiti Mu’tah, Jordan

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tekad tembusi perairan Gaza

“Ini misi yang kedua Malaysia sertai, sebelum ini ada Women’s Boat to Gaza oleh Dr Fauziah juga tersekat, dan kita harapkan misi ini dengan tekanan diplomatik antarabangsa, kita berjaya mendarat di Gaza, insya-Allah,” kata beliau.

Beliau yang juga merupakan Timbalan Dekan Fakulti Undang-Undang dan Hubungan Antarabangsa, Universiti Sultan Zainal Abidin (UniSZA) telah berlepas ke Palermo, Itali semalam bagi menyertai misi solidariti flotila Right to a Just Future for Palestine (JFP) anjuran Freedom Flotilla Coalition (FFC).

Misi itu bertujuan membawa kelengkapan dan bekalan ubat-ubatan bagi membantu penduduk Palestin. Sejumlah 24 kotak bekalan peralatan dan ubat-ubatan disumbangkan pelbagai pihak antaranya Hospital Pakar KPJ Ampang Puteri dan Hospital Pakar An-Nur.

Kata Mohd Afandi, para peserta misi telah dimaklumkan tentang halangan yang mungkin dihadapi, antaranya kemungkinan ditahan oleh Israel.

“Bagaimanapun, kami para peserta misi, telah melalui beberapa siri latihan, supaya kami lebih bersedia untuk menghadapi apa sahaja kemungkinan,” jelas beliau di Lapangan Terbang Antarabangsa Kuala Lumpur (KLIA) sebelum berlepas semalam.

Beliau menyifatkan misi kali ini penting bagi membuka mata masyarakat antarabangsa tentang keadaan Gaza yang kini sangat kritikal akibat serangan Israel dan permintaan yang tinggi terhadap perkhidmatan perubatan.

Bersama 25 aktivis lain, siri terakhir flotila ini akan mengambil masa lapan hingga sembilan hari dan dijangka tiba di perairan Gaza sebelum minggu terakhir Julai.


Siap sedia hadapi peralihan monsun

SERI KEMBANGAN – Ketua Pengarah Jabatan Pengairan dan Saliran (JPS), Datuk Ir Dr Md Nasir Md Noh mengingatkan orang ramai terutamanya penduduk yang berada di kawasan rendah dan berhampiran sungai supaya bersiap siaga menghadapi banjir susulan fasa peralihan monsun yang dijangka bermula pada Isnin sehingga pertengahan Mei ini.

Beliau berkata, kejadian ribut petir dijangka berlaku dan lazimnya membawa hujan lebat berserta angin kencang dalam jangka masa yang singkat.

“Risiko kejadian banjir kilat akan meningkat dan sangat bergantung kepada keupayaan sungai, sistem saliran, kolam takungan, pintu air, rumah pam, pam mudah alih dan lain-lain infrastruktur banjir sedia ada,” ujarnya pada satu kenyataan pada Ahad.

Sebagai persiapan, JPS sentiasa melaksanakan operasi dan kerja-kerja penyelenggaraan semua infrastruktur berkenaan secara berkala supaya ia berfungsi dengan baik.

“Ban dan tebing sungai juga sentiasa dipantau rapi untuk memastikan tindakan serta-merta dilaksanakan apabila berlaku kejadian ban pecah atau tebing runtuh.”

Dalam pada itu, JPS turut melaksanakan Program Ramalan dan Amaran Banjir (PRAB) yang kini telah beroperasi penuh di Kelantan, Terengganu dan Pahang.

“Sistem ini meramal dan mengeluarkan amaran banjir untuk membantu pasukan penyelamat banjir serta masyarakat bersiap menghadapi banjir.”

Justeru, orang ramai juga diingatkan untuk tidak membuang sampah merata-rata dan menjaga persekitaran supaya aliran sungai tidak terhalang.

Maklumat hebahan amaran banjir dan status aras air sungai serta kelebatan hujan di seluruh Malaysia boleh diperoleh daripada laman sesawang Public Infobanjir iaitu https://publicinfobanjir.water.gov.my serta aplikasi MyPublicinfoBanjir yang boleh dimuat turun melalui Google Play Store dan Apple App Store.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Industri tembakau: Henti eksploitasi kanak-kanak dan remaja

Industri tembakau menyasarkan kanak-kanak dan remaja sebagai sasaran pasaran mereka.

“WHO menyeru semua sektor untuk membantu menghentikan taktik pemasaran industri tembakau dan industri lain yang berbahaya bagi kanak-kanak dan remaja,” demikian menurut WHO.

Pada masa ini, menurut laporan WHO, sebanyak 44 juta kanak-kanak dan remaja berusia 13-15 tahun adalah perokok aktif.

Pengarah Promosi Kesihatan WHO, Rudiger Krech mengatakan bahawa taktik yang digunakan oleh industri tembakau ini sangat kejam. Di beberapa negara, pemasaran tembakau tidak diatur oleh peraturan yang relevan.

Menurutnya, sesiapa pun boleh menemui produk tembakau yang disusun berhampiran gula-gula di pasar raya. Industri tembakau, jelas menyasarkan remaja sebagai sasaran pasarannya.

Kenyataan yang ada sekarang adalah sebanyak 90 peratus perokok memulakan tabiat merokok sebelum berusia 18 tahun.

“Dan itu sengaja, bukan tidak sengaja.”

Sementara itu, data dari 39 negara menunjukkan bahawa sekitar 9 peratus kanak-kanak berusia 13-15 tahun telah menggunakan rokok elektrik yang didakwa lebih selamat.

Namun, Krech menolak dakwaan bahawa e-rokok dikatakan lebih selamat. Beliau menyebut bahawa e-rokok sama bahayanya dengan batang rokok.

Sempena Hari Tanpa Tembakau Sedunia pada 31 Mei lalu, WHO telah melancarkan kit alat pembelajaran yang bertujuan untuk memberi maklumat kepada kanak-kanak dan remaja tentang bagaimana industri tembakau memanipulasi mereka.

Dalam perkembangan berkaitan, WHO turut meminta platform-platform media sosial untuk melarang pemasaran tembakau dan produk-produk berkaitan dengannya.


Khabar gembira untuk OKU

Saya kira hubungan saya dengan ibunya agak rapat kerana telah bertemu dengan klien sejak beliau di bangku sekolah menengah lagi. Hubungan kami terputus sejak saya belajar di Jepun dan kini setelah dua tahun, saya menemuinya kembali.

Kali ini klien saya sangat ceria, dia tidak nampak murung dan memberi kerjasama yang cukup baik dalam intervensi. Apabila bertemu ibunya, saya dapati beliau juga sangat ceria. Tak sabar dirinya ingin menceritakan progres klien dan beliau sendiri dalam hidupnya.

Antara yang hati saya berbunga-bunga nak kongsikan ialah beberapa minggu sebelum itu, ibunya menerima panggilan telefon daripada pihak universiti klien.

Tiba-tiba diberitahu (kerana klien OKU), dia ditawarkan biasiswa, sebelum ini mereka belanja sendiri. Bukan itu sahaja, klien juga dibenarkan untuk belajar sehingga bila-bila masa, tiada had yang ditetapkan pihak universiti ke atas dirinya kerana dia seorang OKU.

Ibunya diberitahu, ini kerana Menteri Pendidikan Malaysia, Dr Maszlee Malik sangat mengambil berat tentang warga OKU dan ingin memudahkan mereka.

Berita tersebut, walaupun bunyinya seperti tiada apa-apa yang mengejutkan buat saya… namun bagi ibu kepada klien saya, ia mengubah terlalu banyak perkara.

Kalau dahulu, dia sangat tertekan kerana bimbang anaknya gagal, bimbang tidak dapat habis belajar dalam masa yang diperuntukkan. Oleh itu, tanpa disedari, anak juga diberi tekanan, selain dia juga rasa tertekan dengan bilangan subjek yang tidak mampu dibawanya pada setiap semester.

Seusai mendapat berita ini, hilanglah tekanan ibu. Tekanan darahnya menurun secara drastik. Dia mampu mengawal perasaan dan dapat bertindak secara tenang yang memberi kesan besar kepada semua ahli keluarganya terutama kepada klien. Klien juga didapati lebih mudah belajar serta nampak senang sekali dalam sesi. Keceriaannya sangat ketara.

1. Perubahan di tahap makro sangat penting buat keluarga OKU, termasuk keluarga autisme.

Kajian mendapati ibu bapa kepada anak autisme lebih tertekan berbanding ibu bapa kepada anak-anak penyakit kurang upaya yang lain seperti ADHD, Down Syndrome dan ‘intellectual disability’.

2. Intervensi terhadap ibu bapa anak-anak yang menghidapi kecelaruan perkembangan neuro sangat penting kerana apabila mereka sihat dan apabila mereka mempelajari kemahiran untuk mengurus anak-anak mereka, anak-anak mereka akan jauh lebih sihat.

Berita baik ini sangat menggembirakan saya. Semoga lebih ramai keluarga dapat dibantu dengan perubahan polisi terhadap warga OKU. Semoga Tuhan mengganjari semua ibu bapa anak-anak OKU dengan sebaik-baik ganjaran atas ketabahan, kekuatan jiwa mereka membesarkan insan-insan syurga.

Penulis, Dr Nadzirah binti Basri merupakan pensyarah psikologi klinikal, Jabatan Psikiatri, Universiti Islam Antarabangsa Malaysia (UIAM).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Manifesto Pilihan Raya ‘Perang’ Menabur Janji?

Kempen Pilihan Raya Umum ke-15 (PRU15) menyaksikan persaingan politik berdasarkan perang menghamparkan ‘janji-janji manis’ melalui manifesto antara pakatan parti yang bertanding.

Strategi setiap polarisasi politik bertujuan untuk menyatukan pengundi, taktik yang berfungsi atas dasar kestabilan dan kepercayaan mereka. Walaupun tidak dapat meluaskan sasaran pengundi, tetapi sekurang-kurangnya ia menghalang angkanya daripada merosot.

PRU14 pada tahun 2018 lalu menampakkan perang persepsi terhadap kerajaan sebelumnya dengan slogan ‘hapuskan kleptokrasi’ yang meluap-luap daripada rakyat hingga memberikan impak bahawa warganegara Malaysia inginkan perubahan dan kepimpinan yang baik dan bukannya menindas rakyat.

Namun, PRU kali ini tidak kurang hebatnya iaitu gambaran yang sangat jelas terpamer bahawa negara sedang menuju ke sebuah ‘pertempuran’ pilihan raya yang sengit antara Pakatan Harapan (PH), Perikatan Nasional(PN), Barisan Nasional (BN) dan Gerakan Tanah Air (GTA).

Ketua Penyelidik Ilham Centre, Prof. Madya Mohd Yusri Ibrahim berkata, setiap tawaran menggariskan keprihatinan untuk memperbaiki isu ekonomi yang menjadi suara desakan rakyat secara keseluruhannya.

“Segala yang ditawarkan dalam empat manifesto daripada setiap gagasan politik yang bertanding dalam Pilihan Raya Umum ke-15 (PRU15) menyahut aspirasi rakyat ketika ini.”

Beliau melihat inisiatif berkaitan kos sara hidup, peluang pekerjaan, harga barang dan seumpamanya menjadi keutamaan teratas dalam manifesto yang ditawarkan BN, PN, PH dan GTA.

Tentunya isu kemerosotan taraf hidup berikutan pandemik, akibat krisis ekonomi, kemerosotan kuasa membeli, pendidikan, kesihatan dan yang paling penting ialah kemiskinan yang teruk perlu difokuskan atau menjadi tawaran parti untuk meraih undi bagi memenangi pilihan raya.

Walaupun kesemua parti telah menghamparkan kepada pengundi dengan janji yang berakar pada populisme ekonomi yang bertujuan untuk memenangi pilihan raya, secara realistiknya ia menunjukkan bahawa pulangan undi ini sukar dijangka atau belum tentu memberikan sokongan yang diharapkan.

Apa tidaknya, pengundi baharu membentuk lebih 30 peratus keseluruhan jumlah pengundi pada 19 November nanti. Barangkali dasar populis yang dihamparkan tidak memberikan peningkatan yang dijangkakan melalui peti undi atau sebaliknya.

Pada 8 November 2022, penganalisis politik, Prof. Madya Dr Sharifah Syahirah ketika siaran langsung di Bernama TV berkata, manifesto biar realistik.

“Manifesto itu ialah penentu imej parti, sama ada ‘walk the talk’ atau satu parti yang tidak menghormati rakyat yang telah mengundinya,”

Negara memerlukan ahli politik yang berintegriti tinggi, ‘walk the talk’ (cakap serupa bikin) dan dapat melaksanakan tugas-tugasnya.

Realitinya, pilihan raya diadakan bukan untuk mengagungkan ahli politik, tetapi rakyat memilih ahli politik ini bekerja untuk rakyat dan memastikan negara ini baik untuk generasi mata harapan.

Mengikut hipotesis objektif utama, sokongan pengundi terhadap kerajaan berterusan sehingga ke tahap kerajaan berjaya mencapai matlamat yang dijanjikan.

Apabila dinilai secara umum, pengundi menyokong parti yang mereka percaya mewakili kepentingan ekonomi dan persepsi mereka, dan biasanya mereka cenderung mengundi parti yang telah dipilih dalam pilihan raya sebelumnya.

Manakala, sesetengahnya boleh meninggalkan parti mereka untuk bertindak balas berikutan terhadap keputusan parti yang tidak menyenangkan, seperti tadbir urus yang salah dan prestasi ekonomi, jika mereka berkuasa, atau untuk mengimbangi kuasa mereka.

Mereka mungkin menggunakan pilihan kedua supaya tidak membazirkan undi dalam pilihan raya yang mana parti mereka dilihat tidak mempunyai peluang untuk menang.

Melihat kepada hubungan antara penunjuk ekonomi dan prestasi pengundian, terdapat dua strategi yang harus diguna pakai oleh parti yang cenderung kehilangan pengundi selain pengundi teras.

Yang pertama ialah melalui dasar ekonomi populis dan strategi ekonomi berdasarkan sokongan yang telah hilang dengan janji untuk menghalangnya daripada jatuh daripada kuasa.

Kedua, ia menghadapi pengundi dengan bahan perang budaya yang sesuai untuk polarisasi politik.

Apa yang menariknya, Pensyarah Kanan Pusat Kajian Kepelbagaian Pendidikan Universiti Kebangsaan Malaysia (UKM), Dr Anuar Ahmad berkata, antara tawaran yang diberi keutamaan oleh BN, PN dan PH adalah pendigitalan pendidikan serta menaik taraf bangunan dan infrastruktur sekolah daif.

“Tawaran itu menunjukkan bahawa rakyat khususnya golongan pelajar tetap akan mendapat manfaat sama daripada mana-mana parti yang menang.”

Selain itu, sebagai rakyat, kita tidak perlu risau kerana teras utama ketiga-tiga parti gabungan itu jelas menunjukkan mahu mengangkat sektor pendidikan agar lebih baik pada masa akan datang.

Namun, apa yang seharusnya disertakan juga ialah menjelaskan kaedah pelaksanaan tawaran tersebut kerana rakyat mahu melihat janji itu ditepati dan bukan sekadar cakap kosong untuk ‘menangkap’ satu undi rakyat.

Jangan pula apabila menang PRU, pelbagai alasan diberikan sekali gus menggagalkan manifesto yang ditawarkan.

Pelbagai tawaran yang diketengahkan oleh pakatan parti-parti politik merupakan satu kemenangan buat rakyat.

Tahniah kepada sekalian rakyat Malaysia kerana dengan adanya manifesto yang memihak kepada rakyat, secara terang ia telah memberi kemenangan awal tersebut.

Selebihnya, rakyat perlu memilih pada 19 November nanti pakatan manakah yang diyakini mampu merealisasikan segala yang dijanjikan itu.

Apa yang pasti, pilihlah calon yang terbaik daripada yang baik demi menjadikan Malaysia sebuah negara yang lebih baik di seantero dunia.

Suatu waktu dahulu, Sri Lanka adalah sebuah negara maju di Asia ini. Pemimpin Singapura, Lee Kuan Yew pernah menyebutkan bahawa beliau mahu Singapura menjadi maju seperti Sri Lanka suatu hari nanti.

Namun, akibat rasuah yang berleluasa, ketirisan dan penyelewengan yang merajalela, tahun lalu Sri Lanka diisytihar bankrap.

Oleh kerana Malaysia ini belum sampai ke tahap itu, maka ayuhlah, bersama kita selamatkan Malaysia pada 19 November nanti, insya-Allah.

Atriza Umar
Pegawai Jabatan Penyiaran dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…